15 MAC DIISYTIHAR HARI ANTARABANGSA MEMERANGI ISLAMOFOBIA

PUTRAJAYA: Malaysia menaja bersama resolusi Pertubuhan Bangsa-Bangsa Bersatu (PBB) yang mengisytiharkan 15 Mac sebagai Hari Antarabangsa untuk Memerangi Islamofobia, mencerminkan keperluan mendesak untuk menangani peningkatan diskriminasi, xenofobia, sikap tidak bertoleransi dan keganasan terhadap umat Islam di seluruh dunia

Menteri Luar, Datuk Seri Saifuddin Abdullah dalam satu kenyataan berkata resolusi hasil inisiatif Pertubuhan Kerjasama Islam (OIC) itu diterima pakai secara konsensus di Perhimpunan Agung Pertubuhan Bangsa-Bangsa Bersatu (PBB) di New York pada Rabu.

Tarikh 15 Mac dipilih bagi memperingati serangan ke atas jemaah Islam semasa solat Jumaat di dua  masjid di Christchurch, New Zealand pada 2019 yang meragut 51 nyawa selain mencederakan 40 yang lain.

Selain negara anggota OIC, resolusi itu turut ditaja bersama China, Cuba, Nicaragua, Rusia, Uruguay, Venezuela dan Filipina

“Resolusi itu mengecam semua tindakan keganasan atas sebab agama atau kepercayaan seseorang, serta serangan ke atas tempat ibadat keagamaan yang melanggar undang-undang antarabangsa.” katanya.

Saifuddin berkata Islam adalah agama berlandaskan keamanan dan tidak sepatutnya dikaitkan dengan sebarang tindakan keganasan atau ekstremisme yang menyimpang daripada ajaran sebenarnya.

Malaysia akan terus memperjuangkan prinsip hidup bersama dalam budaya damai, meningkatkan keharmonian dan saling menghormati antara negara, masyarakat, bangsa yang berbeza agama dan kepercayaan serta komited memerangi Islamofobia, hasutan dan penindasan.

“Dengan semangat “Keluarga Dunia”, masyarakat antarabangsa harus mengukuhkan usaha dalam menggalakkan dialog bagi mempromosi hidup bersama dalam budaya damai dan harmoni di semua peringkat,” kata Saifuddin. –AlHijrah Online


KEPALA AIR: SEORANG MAUT, SEORANG LAGI MASIH HILANG

KUALA KUBU BHARU: Seorang wanita maut sementara seorang lagi dikhuatiri hilang selepas dihanyutkan kepala air di Air Terjun Kampung Orang Asli Pertak di sini, petang tadi.

Penolong Pengarah Operasi Jabatan Bomba dan Penyelamat Malaysia (JBPM) Selangor Mohamadul Ehsan Mohd Zain berkata, pihaknya menerima panggilan sekitar jam 5.30 petang tadi sebelum mengarahkan anggotanya ke lokasi kejadian.

Katanya kejadian melibatkan dua wanita yang masih belum dikenal pasti identitinya hanyut dibawa arus deras ketika mandi di lokasi kejadian.

“Operasi mencari dan menyelamat (SAR) oleh pihak bomba melalui kaedah ‘water surface searching’ dipecahkan kepada dua pasukan menyusuri Sungai Pertak.

“Seorang mangsa dijumpai dicelah batu sungai dan kini dalam proses mengeluarkan mangsa,” katanya hari ini.

Sehingga kini, bomba masih dalam urusan mencari mangsa kedua selain mendapatkan maklumat berkaitan mangsa kejadian.—AlHijrah Online


QATAR MENOLAK RANCANGAN ISRAEL MENGILHAKAN TEBING BARAT

DOHA: Qatar mengulangi pendiriannya menolak rancangan Israel untuk mengilhakan (annex) Tebing Barat yang dijajahnya, sambil menyatakan sokongan berterusan ke atas warga Palestin.

“Kita menolak sebarang cubaan untuk mengilhakan tanah Palestin yang dijajah,” kata Menteri Luar Qatar, Mohamed bin Abdulrahman Al Thani kepada mesyuarat virtual jawatankuasa hubungan adhoc koordinasi bantuan antarabangsa kepada warga Palestin dipetik agensi berita Anadolu hari ini.

Israel dijangka mengilhakan sebahagian Tebing Barat yang dijajahnya di bawah perjanjian Perdana Menteri, Benjamin Netanyahu dan penentang bertukar sekutu, Benny Gantz yang mengetuai Blue and White Party.

Rancangan itu sebahagian Perjanjian Abad Ini diumumkan Presiden Amerika Syarikat (AS) Donald Trump pada 28 Januari lalu.

Ia merujuk Baitulmaqdis Timur sebagai ibu kota Israel dan mengiktiraf hak Israel ke atas sebahagian tanah Tebing Barat.

Pegawai Palestin berkata di bawah rancangan AS, Israel akan mengilhakan antara 30 peratus hingga 40 peratus tanah Tebing Barat, termasuk keseluruhan Baitulmaqdis Timur.

Menteri Luar Qatar berkata Doha menyumbangkan bantuan USD1.2 bilion kepada warga Palestin sejak lapan tahun lalu.

“Kita akan terus menyokong perjuangan rakyat Palestin,” katanya. – Terjemahan AlHijrah Online


JAKIM HANTAR PASUKAN AUDIT HALAL KE AUSTRALIA BULAN INI

TAIPING: Jabatan Kemajuan Islam Malaysia (Jakim) akan menghantar pasukan ke Australia bulan ini bagi melakukan pengesahan audit halal di loji sembelihan Thomas Foods Industries (TFI) yang membekalkan daging ke Malaysia.

Menteri di Jabatan Perdana Menteri (Hal Ehwal Agama) Datuk Idris Ahmad berkata ia susulan pengesahan oleh Supreme Islamic Council of Halal Meat in Australia Inc (SICHMA) bahawa berlaku pelanggaran protokol halal dalam proses penyembelihan.

“Kita tidak boleh senyap berkaitan bab halal dan haram ini. Tidak munasabah bagi pihak Jakim untuk tidak bertindak kerana piawaian bagi mendapatkan pengesahan halal adalah ketat dan dipandang tinggi oleh orang ramai. Pada September ini, pasukan audit dari Jakim akan ke sana bagi menjalankan tindakan,” katanya.

Beliau berkata kepada pemberita selepas menyampaikan sumbangan kepada 136 mangsa banjir di sekitar Taiping antaranya Taman Seri Kota Fasa Dua, Kampung Sempadan, Kampung Air Kuning dan Taman Kuning Sari di sini hari ini.

Pada 13 Mei lepas, kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal digantung serta-merta sehingga suatu hasil siasatan menyeluruh diperoleh.

Dilapor ia susulan status halal rumah penyembelihan itu yang diragui apabila prosedur didakwa tidak mengikut syariat Islam berdasarkan bukti rakaman video dan gambar menunjukkan haiwan-haiwan dilemaskan dalam taku¬ngan darah binatang yang di¬sembelih terdahulu dan haiwan itu mati akibat lemas bukannya kerana disembelih. – AlHijrah Online


KELINDAN MAUT LORI LANGGAR TRELER DI LORONG KECEMASAN

SEREMBAN: Seorang kelindan maut selepas tercampak keluar dari lori membawa muatan besi besi aluminium apabila kenderaan itu melanggar sebuah treler yang berhenti di lorong kecemasan di Kilometer (km) 250 Lebuhraya Utara-Selatan, di sini pagi tadi.

Ketua Polis Daerah Seremban ACP Nanda Maarof berkata dalam kejadian pada kira-kira pukul 7.40 pagi itu, mangsa Mohamad Nur Imran Hamidun 23, bersama pemandu lori jenis Hino Muhamad Afzan Zakaria, 31, sedang dalam perjalanan dari Alor Gajah menuju ke Seremban.

“Apabila tiba di lokasi kejadian, lori berkenaan dipercayai hilang kawalan dan melanggar bahagian belakang sebuah treler jenis Scania membawa muatan getah industri seberat 26 tan metrik yang berhenti di lorong kecemasan kerana dikatakan mengalami kerosakan.

“Akibat pelanggaran yang kuat itu, Mohamad Nur Imran tercampak keluar ke atas lebuh raya dan mengalami kecederaan parah di seluruh badan serta disahkan meninggal dunia di lokasi kejadian,” katanya dalam kenyataan di sini hari ini.

Beliau berkata Muhamad Afzan hanya cedera ringan di tangan manakala pemandu treler berusia 57 tahun itu tidak mengalami sebarang kecederaan.

Mayat dibawa ke Jabatan forensik Hospital Tuanku Ja’afar di sini untuk dibedah siasat dan kes disiasat di bawah Seksyen 41(1) Akta Pengangkutan Jalan (APJ) 1987.

Kemalangan tersebut turut mengakibatkan kesesakan sepanjang kira-kira empat km iaitu selama hampir dua jam. – AlHijrah Online


PUTRAJAYA ANTARA EMPAT LOKASI CATAT IPU SANGAT TIDAK SIHAT

KUALA LUMPUR: Putrajaya menjadi kawasan terbaharu mencatatkan bacaan Indeks Pencemaran Udara (IPU) sangat tidak sihat pagi ini, dengan empat lagi lokasi turut mencatatkan IPU melebihi 201.

Berdasarkan portal Sistem Pengurusan Indeks Pencemaran Udara Malaysia (APIMS) sehingga 9 pagi ini, Putrajaya mencatatkan bacaan 203 berbanding 199 pada pukul 7 pagi tadi.

Empat lagi kawasan yang mencatatkan bacaan sangat tidak sihat ialah Johan Setia Klang (208) di Selangor dan tiga kawasan di Sarawak iaitu Sri Aman (217), Samarahan (223) serta Kuching (248), demikian menurut laporan BERNAMA.

Jumlah stesen yang merekodkan bacaan tidak sihat di seluruh negara dengan IPU melebihi 101 pula sebanyak 29 kawasan.

Di Lembah Klang kawasan yang terjejas ialah Batu Muda (106), Cheras (156), Petaling Jaya (146), Shah Alam (155), Klang (138) dan Banting (161).

Tiga kawasan di Negeri Sembilan turut mencatatkan bacaan tidak sihat iaitu Nilai (170), Seremban (137) dan Port Dickson (135).

Turut merekodkan bacaan tidak sihat ialah Alor Gajah (123), Bukit Rambai (127) dan Bandaraya Melaka (138) di Melaka selain Temerloh (162), Indera Mahkota Kuantan (176) dan Balok Baru Kuantan (145) di Pahang.

Kawasan lain yang turut mencatatkan IPU tidak sihat ialah Segamat (124) dan Tangkak (153) di Johor, Kemaman (147) dan Paka (117) di Terengganu serta Tawau (134) dan Sandakan (108) di Sabah.

Lapan kawasan di Sarawak yang mencatatkan IPU tidak sihat ialah ILP Miri (128), Miri (128), Samalaju (130), Bintulu (154), Mukah (129), Sibu (142), Sarikei (162) dan Sekolah Kebangsaan Kuala Baram 2 (103).

Sementara itu, 24 kawasan di Semenanjung, Sabah dan Sarawak mencatatkan IPU sederhana.

Bacaan IPU antara 0 dan 50 dikategorikan baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) manakala 300 ke atas berbahaya. — BERNAMA


PT3: 98 PELAJAR MAAHAD LELAKI DAPAT 11A

KOTA BHARU 18 Disember – Pada tahun ini, seramai 98 orang daripada 187 pelajar Maahad Muhammadi di Kota Bharu, Kelantan yang mengambil peperiksaan Pentaksiran Tingkatan 3 (PT3) mencatatkan keputusan cemerlang dengan memperoleh 11A.

Memetik laporan sebuah portal berita tempatan, seramai 24 pelajar mendapat keputusan 10A, 21 (9A), 13 (8A), 14 (7A), 12 (6A), 2 (5A) dan 3 lagi (4A).

Secara keseluruhan, keputusan ini menunjukkan peningkatan sebanyak 52.41 peratus dibandingkan tahun lalu 26.91 peratus, jelas pengetuanya, Ustaz Kamarjan Abdul Rahman.

Tambah Kamarjan, kerjasama para guru, ibu bapa dan Persatuan Ibu Bapa dan Guru (PIBG) serta pelajar sendiri menjadi pencetus pada pencapaian cemerlang ini.

Apa yang dicapai oleh para pelajar Maahad Muhammadi Lelaki Kota Bharu, Kelantan ini sekaligus menangkis dakwaan sesetengah pihak bahawa kebanyakan maahad tahfiz tidak mampu untuk melahirkan pelajar cemerlang akademik.


TINDAKAN PEMIMPIN UMNO TANDING PARTI LAIN TIDAK PATUT BERLAKU – MAHDZIR

KUALA NERANG: Tindakan dua pemimpin UMNO yang akan bertanding atas tiket Perikatan Nasional (PN) pada Pilihan Raya Umum ke-15 (PRU15), 19 Nov ini tidak sepatutnya berlaku, kata Naib Presiden UMNO Datuk Seri Mahdzir Khalid.

Beliau berkata keputusan penyandang kerusi Parlimen Arau Datuk Seri Dr Shahidan Kassim dan penyandang kerusi Parlimen Maran Datuk Seri Ismail Abd Muttalib juga telah melanggari perlembagaan parti.

“Saya fikir ini satu perkara yang tidak sepatutnya berlaku, tapi ada yang dah berlaku, jadi ada sesuatu yang tidak berapa menariklah sebab ada yang telah membuat keputusan yang begitu drastik.

“Dalam institusi politik ini realiti macam itulah (harus berjiwa besar jika tidak dipilih sebagai calon pilihan raya),” katanya kepada pemberita selepas menghadiri majlis ramah mesra bersama guru-guru KAFA dan jawatankuasa masjid daerah Padang Terap di sini hari ini.

Beliau berkata demikian bagi mengulas tindakan dua bekas anggota Kabinet itu yang diumumkan akan bertanding atas tiket PN pada PRU15 oleh Presiden PAS Tan Sri Abdul Hadi Awang pada Majlis Pengisytiharan Calon PN Terengganu di Marang, Terengganu, malam tadi.

Mahdzir berkata dalam perlembagaan parti, sudah jelas dinyatakan mengenai peraturan dan hukuman bagi ahli yang melakukan kesalahan tertentu.

Ditanya sama ada kedua-dua pemimpin itu telah terlucut keahlian mereka dalam UMNO, beliau berkata perkara itu sudah terkandung di dalam perlembagaan parti namun enggan mengulas lanjut dan menegaskan tumpuan adalah ke arah memenangi pilihan raya nanti.

Shahidan yang juga Menteri Wilayah Persekutuan dan Ismail sebagai Timbalan Menteri Perumahan dan Kerajaan Tempatan, menang kerusi masing-masing atas tiket Barisan Nasional pada PRU14 lepas.

Bagaimanapun, kedua-dua mereka digugurkan sebagai calon bagi PRU15 dan digantikan oleh Datuk Rozabil Abd Rahman sebagai calon di Parlimen Arau manakala Datuk Seri Shahaniza Shamsuddin di Parlimen Maran.-AlHijrah Online


POLIS TAHAN LELAKI MENGAMUK DALAM RESTORAN

KUALA LUMPUR: Polis menahan seorang lelaki tempatan selepas tular videonya mengamuk serta membaling bungkusan makanan dan minuman di sebuah restoran di sini Ahad lepas.

Ketua Polis Daerah Subang Jaya ACP Wan Azlan Wan Mamat berkata lelaki berusia 50 tahun ditahan pada 1 pagi tadi di Jalan Samudera Utara 2, Taman Samuidera, Batu Caves, Selangor.

Beliau berkata penahanan lelaki itu berikutan satu laporan polis yang dibuat seorang wanita pada Selasa lalu setelah mendapati insiden suspek mengamuk tular di media sosial.

“Dalam video berkenaan, kira-kira 9 pagi, semasa pengadu bersama pekerja sedang melayan pelanggan di sebuah restoran, seorang lelaki iaitu suspek secara tiba-tiba bertindak agresif.

“Lelaki itu menjerit dan membaling bungkusan makanan serta air minuman panas ke dalam kedai dan terkena anak pengadu yang berumur empat tahun,” katanya dalam kenyataan hari ini.

Wan Azlan berkata hasil siasatan mendapati suspek yang tidak bekerja itu mempunyai lima rekod berkaitan jenayah.

Suspek kini direman sehingga 14 Jun depan bagi membantu siasatan dijalankan mengikut Seksyen 506/352 Kanun Keseksaan kerana melakukan ugutan jenayah dan menggunakan kekerasan jenayah.–AlHijrah Online


KETETAPAN BAHARU SOLAT JUMAAT, SOLAT BERJEMAAH DAN SOLAT SUNAT AIDILADHA DI WILAYAH PERSEKUTUAN

KUALA LUMPUR: Jabatan Agama Islam Wilayah Persekutuan (JAWI) membuat ketetapan baharu berhubung had jemaah solat Jumaat, solat fardu dan solat sunat Aidiladha di masjid dan surau Wilayah-Wilayah Persekutuan Kuala Lumpur, Putrajaya dan Labuan yang berkuat kuasa 9 Julai 2021.

Melalui ketetapan baharu itu solat Jumaat, solat sunat Aidiladha dan solat jemaah dibenarkan di masjid, surau Jumaat dan surau namun terdapat syarat berbeza bagi kawasan Perintah Kawalan Pergerakan (PKP) dan PKP Diperketatkan (PKPD).

Pengarah JAWI, Datuk Mohd Ajib Ismail berkata untuk solat Jumaat dan solat sunat Aidiladha di kawasan PKP, bilangan jemaah di masjid Wilayah Persekutuan dibenarkan seramai 300 orang manakala bilangan jemaah di lapan buah masjid Pusat Zon dibenarkan seramai 100 orang.

“Bilangan jemaah di masjid kariah dan surau Jumaat dibenarkan seramai 50 orang dan jumlah jemaah di Surau Diberi Kebenaran Khas untuk diri Jumaat dibenarkan pula seramai 40 orang.

“Jumlah jemaah di surau Jumaat Projek Perumahan Rakyat (PPR) dan Perumahan Awam (PA) Dewan Bandaraya Kuala Lumpur (DBKL) dibenarkan seramai 12 orang,” katanya dalam kenyataan hari ini.

Bagi solat fardu di kawasan PKP, Mohd Ajib menjelaskan bilangan jemaah di masjid Wilayah Persekutuan dibenarkan seramai 100 orang manakala di lapan buah masjid Pusat Zon dibenarkan sehingga 50 orang.

Solat fardu berjemaah di masjid kariah dan surau Jumaat pula dibenarkan seramai 30 orang dan Surau Diberi Kebenaran Khas untuk diri Jumaat dibenarkan seramai 20 orang.

Katanya lagi bilangan jemaah solat fardu di surau Jumaat PPR dan PA DBKL serta semua surau dibenarkan adalah seramai 12 orang.

Sementara itu bagi kawasan PKPD, Mohd Ajib berkata solat fardu dilaksanakan oleh tiga orang sahaja di semua masjid, surau Jumaat dan surau manakala solat Jumaat digantikan dengan solat Zohor.

“Semua ketetapan tersebut adalah tertakluk kepada Prosedur Operasi Standard (SOP) yang telah ditetapkan.

“Semoga umat Islam khususnya di Wilayah-Wilayah Persekutuan terus mematuhi SOP yang telah ditetapkan serta bermunajat dan berdoa agar penularan wabak Covid-19 segera berakhir,” — AlHijrah Online


WARGA EMAS HILANG KAWALAN MEMANDU REMPUH KEDAI MAKAN

KANGAR: Seorang warga emas merempuh sebuah kedai makan, di Bintong, dekat sini kira-kira jam 12.45 tengah hari tadi selepas hilang kawalan kenderaan yang dipandunya.

Ketua Polis Daerah Kangar Supt Wari Kiew berkata, kejadian melibatkan seorang lelaki, 72 tahun yang tertekan pedal minyak kenderaannya semasa membelok masuk ke lorong bersebelahan kedai makan itu.

“Semasa sedang membelok masuk ke lorong bersebelahan kedai makan itu, warga emas itu tertekan minyak menyebabkan kereta dipandunya hilang kawalan lalu melanggar kedai makan itu.

“Kemalangan itu tidak membabitkan kecederaan parah atau kemalangan jiwa,” katanya, hari ini.

Wari berkata, kereta mangsa mengalami beberapa kerosakan dan kes diklasifikasikan mengikut Rule 10 LN166/59 kerana lalai dalam mengawal pergerakan kenderaan dengan baik.—AlHijrah Online


OPERASI SEKOLAH KELOLAAN JAIS DI PETALING DITANGGUHKAN BERMULA HARI INI

SHAH ALAM: Jabatan Agama Islam Selangor (JAIS) menangguhkan semua operasi persekolahan di bawah kelolaan dan kawalannya di daerah Petaling berkuatkuasa mulai 12 Oktober 2020 sehingga 25 Oktober 2020.

Pengarah JAIS, Mohd Shahzihan Ahmad berkata, arahan itu susulan peningkatan penularan kes wabak COVID-19 di daerah Petaling yang semakin meningkat dan demi menjaga kemaslahatan para pelajar, guru, ibu bapa dan masyarakat umum.

“Penangguhan ini akan terus berkuatkuasa sehingga terdapat arahan lain oleh jabatan ini melalui suatu pemberitahuan rasmi mengenainya.

“Dalam tempoh penangguhan aktiviti persekolahan bersemuka ini, semua pengetua, guru besar dan ketua guru hendaklah memastikan semua guru dan murid melaksanakan pengajaran dan pembelajaran di rumah mengikut kesesuaian guru dan murid,” ujarnya dalam kenyataan rasmi malam tadi.

JAIS katanya sentiasa memantau situasi di Selangor dan sentiasa bekerjasama rapat dengan Majlis Keselamatan Negara (MKN), Kementerian Kesihatan Malaysia (KKM) dan Kementerian Pendidikan Malaysia (KPM).

Semalam KPM mengumumkan penutupan 298 sekolah di Petaling selepas daerah itu telah disahkan sebagai zon merah. — AlHijrah Online.


MAIWP BERI PENGECUALIAN, PENGURANGAN SEWA PREMIS

KUALA LUMPUR: Majlis Agama Islam Wilayah Persekutuan (MAIWP) memberi pengecualian sewaan selama tiga bulan bermula April hingga Jun depan kepada penyewa premis kediamannya daripada kalangan kelompok B40.

Pengecualian itu turut diberikan kepada penyewa premis komersil seperti pertubuhan bukan kerajaan (NGO) dan peniaga perusahaan kecil dan sederhana (PKS) yang tidak dapat beroperasi sepanjang Perintah Kawalan Pergerakan (PKP).

MAIWP dalam kenyataannya di sini berkata, bagi penyewa premis kediaman bukan dari kalangan B40, mereka diberikan pengurangan sewaan 50 peratus bagi tempoh sama.

“Pengurangan sewaan ini turut diberikan kepada penyewa premis komersil MAIWP yang terdiri daripada syarikat-syarikat yang masih boleh beroperasi sepanjang tempoh PKP.

“Pengecualian dan pengurangan ini melibatkan jumlah sewaan RM2.91 juta,” kata majlis agama itu dalam kenyataan di sini hari ini.

MAIWP berkata, inisiatif meringankan beban 240 penyewa premisnya itu selari dengan saranan Perdana Menteri, Tan Sri Muhyiddin Yassin menerusi Pakej Rangsangan Ekonomi Prihatin Rakyat (PRIHATIN).

“Inisiatif ini diharapkan dapat meringankan beban penyewa premis MAIWP dan membantu mereka merancang serta menguruskan komitmen kewangan dalam mendepani situasi ekonomi mencabar ekoran penularan pandemik COVID-19,” katanya.

Setakat ini, MAIWP memperuntukkan sebanyak RM39.49 juta dana zakat bagi membantu kelompok terjejas dan memerlukan menerusi MusaadahCOVID19 yang digerakkan agensi-agensi di bawah Menteri di Jabatan Perdana Menteri (Hal Ehwal Agama). — AlHijrah Online


KES BELLA: SAKSI NAFI DIBAYAR BERI KETERANGAN PALSU DI MAHKAMAH

KUALA LUMPUR: Penghuni Rumah Bonda Yasmin Nahar Mahmood hari ini menafikan dakwaan peguam bela, bahawa beliau dibayar untuk memberi keterangan palsu di mahkamah pada perbicaraan kes pengasas rumah kebajikan itu, Siti Bainun Ahd Razali yang didakwa mengabai dan menganiaya remaja perempuan sindrom down yang dikenali sebagai Bella.

Saksi pendakwaan kelima berusia 19 tahun itu berkata demikian semasa pemeriksaan balas oleh peguam Nur A’minahtul Mardiah Md Nor yang mewakili Siti Bainun, pada perbicaraan kes itu di hadapan Hakim Mahkamah Sesyen Izralizam Sanusi.

Nur A’minahtul Mardiah: Yasmin telah dibayar oleh ‘Justice For Bella’ seperti yang dilihat oleh beberapa individu di hadapan mahkamah ini melalui ayah Yasmin, Jumaat lalu (15 April) ?

Yasmin: Tidak.

Yasmin juga menafikan bahawa beliau telah menipu di mahkamah dari hari pertama beliau memberikan keterangan di mahkamah kerana mahukan Siti Bainun dimasukkan ke penjara.

Yasmin juga menafikan kepada beberapa cadangan Nur A’minahtul Mardiah termasuk beliau takut kena dakwa di mahkamah dan ada orang takutkannya yang beliau boleh dipenjara 20 tahun jika tidak melawan Siti Bainun.

Yasmin juga menyatakan tidak kepada soalan Nur A’minahtul Mardiah bahawa beliau mempunyai perasaan iri hari terhadap Bella.

Pada prosiding sebelum ini, Yasmin memberitahu mahkamah bahawa Siti Bainun memijak lutut Bella dan disoal peguam itu hari ini berapa kali lutut bella dipijak dari Mac hingga Jun tahun lepas, saksi itu menjawab: Tidak pasti.

Nur A’minahtul Mardiah: Saya cadangkan berat Siti Bainun 150 kilogram, jadi kalau dia pijak lutut Bella boleh patah, tetapi laporan perubatan menyatakan lutut Bella tidak patah dan tidak retak, Yasmin tahu atau tidak? Yasmin menjawab: Tidak tahu.

Kepada soalan lain, Yasmin bersetuju dengan cadangan peguam bahawa Bella perlu berdiri setiap hari atas arahan Siti Bainun.

Susulan itu, satu klip video ditayangkan yang mana peguam bertanya soalan apakah yang dilakukan oleh Bella dan saksi itu menjawab: Bella sedang mengutip nasi, Bella tidak berdiri dan tidak duduk.

Nur A’minahtul Mardiah mencadangkan sekiranya Bella disuruh berdiri setiap masa, remaja sindrom down itu akan mengalami ‘inflammation’ atau keradangan di lutut serta kaki tidak boleh bergerak. Yasmin menjawab: Tidak tahu.

Dalam prosiding hari ini, mahkamah telah menayangkan satu klip video yang memaparkan Bella mula-mula ditemui oleh pengadu kes ini iaitu saksi pendakwaan pertama Zurianty Sudin, 39, bagaimanapun, pihak media dan orang awam tidak dibenarkan berada dalam mahkamah.

Sejurus tayangan video selesai ditayangkan, Nur A’minahtul Mardiah bertanya kepada saksi itu apabila Zurianty merakam video tersebut tiada satu kali pun Bella menyebut nama Siti Bainun, ‘bonda’ atau apa-apa panggilan lain dan Yasmin menjawab: Ya, betul.

Yasmin kemudian bersetuju dengan cadangan peguam bahawa dalam rakaman itu Zurianty atau lebih dikenali sebagai ‘Mommy’ ada bertanyakan kepada Bella siapa yang mengikat remaja itu dan Bella menjawab: ‘Shomin’.

Nur A’minahtul Mardiah: Yasmin kata semua terkejut sebab Mommy Zu (Zurianty) tiba-tiba datang dan kemudian buat rakaman dan Yasmin menjawab: Betul.

Nur A’minahtul Mardiah: Jadi jawapan Bella yang sebut nama ‘Shomin’ juga spontan? Yasmin menjawab: Ya.

Dalam keterangan sebelum ini, Yasmin memberitahu mahkamah bahawa ‘Shomin’ itu merujuk kepada dirinya.

Sementara itu, Yasmin berkata Bella tidak memberikan sebarang reaksi ketika minum satu penutup cecair pelembut pakaian jenama Softlan.

“Tak ada (reaksi). Dia minum sahaja, lepas itu dia diam,” kata saksi itu yang kemudiannya bersetuju dengan cadangan peguam bahawa tiada pelembut pakaian jenama Softlan digunakan di rumah itu sebaliknya pelembut pakaian jenama Downy.

Yasmin juga tidak bersetuju dengan cadangan peguam bahawa semua cerita mengenai Bella makan nasi bercampur cuka dan makan cili adalah satu cerita yang disatukan daripada cerita-cerita di Facebook dan beliau juga tidak bersetuju bahawa beliau kena pastikan semua cerita selari dengan yang apa yang diperkatakan bagi mengelakkan ‘Justice For Bella’ menjadi malu.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan bersambung esok.–AlHijrah Online


KES SITI BAINUN: BELLA HADIR KE MAHKAMAH UNTUK SESI PENGECAMAN

KUALA LUMPUR: Remaja perempuan sindrom down berusia 13 tahun yang dikenali sebagai Bella hadir di Mahkamah Sesyen di sini hari ini untuk sesi pengecaman oleh tiga saksi dalam perbicaraan kes pengasas Rumah Bonda Siti Bainun Ahd Razali yang didakwa mengabai dan menganiayanya.

Timbalan Pendakwa Raya Nor Azizah Mohamad memberitahu mahkamah, selain Bella terdapat lima lagi individu berumur antara tiga hingga 17 tahun hadir ke mahkamah bagi sesi pengecaman itu.

“Mereka hadir hari ini untuk sesi pengecaman,” katanya sebelum perbicaraan kes Siti Bainun bermula.

Sebelum ini, kesemua mereka berada di bawah jagaan Siti Bainun di rumah perlindungan berkenaan.

Sesi pengecaman itu akan dilakukan oleh tiga saksi iaitu pembantu pengurus syarikat Zurianty Sudin, 39, penghuni Rumah Bonda Yasmin Nahar Mahmood, 19, dan pegawai penyelidik undang-undang di sebuah firma guaman, Suhana Zam, 40.

Bella dibawa memasuki bilik saksi pada 9.50 pagi oleh pegawai Jabatan Kebajikan Masyarakat (JKM) dan disambut oleh peguam Datuk Khairul Anwar Rahmat yang dilantik oleh Pemangku Raja Johor Tunku Ismail Sultan Ibrahim selaku peguam pemerhati.

Terdahulu, Bella tiba di mahkamah dengan bertudung dan berkemeja berwarna biru serta seluar hitam sambil menunjukkan ‘mini love’ kepada jurugambar.

Sementara itu, Khairul Anwar ketika ditemui pemberita berkata pasukan peguam pemerhati menyambut Bella dan remaja itu berada dalam keadaan sihat.

“Diharap keadaan anakanda Bella kekal stabil sehingga selesai prosiding hari ini terutama ketika proses pengecaman saksi sebentar lagi.

“Pihak peguam pemerhati merakamkan ucapan setinggi-tinggi terima kasih kepada JKM kerana telah melindungi dan menjaga anakanda Bella sehingga kembali sihat,” katanya.

Seramai lapan saksi pendakwaan telah memberi keterangan dalam kes itu dan hari ini Suhana, yang juga saksi pendakwaan kelapan akan menyambung keterangannya.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Mahkamah Sesyen Izralizam Sanusi.–AlHijrah Online


KAJIAN SEPARUH PENGGAL RMK12 DIBENTANG DI DEWAN RAKYAT HARI INI

KUALA LUMPUR: Kajian Separuh Penggal (KSP) Rancangan Malaysia Ke-12 (RMK12) bakal dibentangkan Perdana Menteri Datuk Seri Anwar Ibrahim pada Mesyuarat Khas Dewan Rakyat hari ini.

Menurut takwim menerusi laman rasmi Parlimen, pembentangan KSP RMK12 yang dijadual bermula 10 pagi akan diteruskan dengan sesi perbahasan oleh Ahli Parlimen selama tiga hari bermula esok (Selasa), diikuti jawapan oleh kementerian berkaitan pada 18 dan 19 Sept.

Pembentangan KSP RMK12 yang turut disiarkan secara langsung menerusi YouTube Parlimen Malaysia dan beberapa saluran televisyen, dijangka dibentangkan di hadapan Yang Dipertua Dewan Rakyat Tan Sri Johari Abdul.

Ini merupakan pembentangan KSP Rancangan Malaysia kali pertama Kerajaan Perpaduan sejak membentuk kerajaan dan mengambil alih tampuk pemerintahan negara selepas Pilihan Raya Umum ke-15 pada 19 Nov tahun lepas.

RMK12, dengan peruntukan RM400 bilion yang dibentangkan pada 27 Sept 2021, merupakan fasa pelengkap rancangan pembangunan lima tahun negara (2021-2025) ke arah mencapai status negara maju dan inklusif.

Penyediaan KSP RMK12 adalah untuk mengukur pencapaian sasaran bagi tempoh dua tahun pertama (2021-2022) serta hala tuju 2023-2025, merangkumi kajian semula sasaran, strategi, inisiatif, program dan projek pembangunan bagi matlamat pembangunan serta pertumbuhan ekonomi yang inklusif dan mampan.

KSP RMK12 memberi tumpuan kepada dua aspek iaitu penilaian dan semakan semula meliputi pencapaian, analisis jurang, cadangan penambahbaikan dan hala tuju.

Pada 7 Sept, Menteri Ekonomi Rafizi Ramli dilaporkan berkata KSP RMK12 perlu dinilai 100 peratus kerana tanggapan ataupun perancangan yang dibuat sebelum COVID-19 sudah tidak boleh lagi dipakai dan kajian separuh penggal kali ini boleh disifatkan sebagai rancangan baharu untuk negara.

Pada 19 Jun lepas, Mesyuarat Khas Perdana Menteri bersama Ahli Jemaah Menteri dan Ketua-Ketua Setiausaha Kementerian mengenai KSP RMK12 bersetuju supaya semua pihak bergerak sebagai satu pasukan ke arah mempercepat pelaksanaan reformasi dan inisiatif ekonomi yang dirancang.–AlHijrah Online


INGKAR PKPP, HAMPIR 100 PREMIS MAKANAN DIARAH TUTUP

KUALA TERENGGANU: Hampir 100 premis makanan di Terengganu diarah tutup kerana gagal mematuhi Prosedur Operasi Standard (SOP) Perintah Kawalan Pergerakan Pemulihan (PKPP) selain beroperasi dalam keadaan yang kotor.

Pengarah Kesihatan Terengganu, Dr Nor Azimi Yunus berkata daripada jumlah itu daerah Kemaman merekodkan jumlah penutupan premis tertinggi iaitu 47 kes.

Kesemua kesalahan dikesan bermula Jun selepas kerajaan menguatkuasakan PKPP.

“Tempoh ditutup tu lebih kurang ada yang tiga hari ada yang tujuh hari bergantung kepada keterukan premis tersebut.

“Kalau kita tengok premis itu teruk contohnya bukan sekadar tidak ada SOP atau tidak patuh tapi ada premis yang memang sangat kotor di belakang terutama tempat-tempat penyediaan makanan. Itu kita tutup 7 hari untuk kerja-kerja pembersihan,” katanya.

Beliau berkata demikian selepas melakukan pemantauan Ops Patuh Khas PKPP di sekitar Kuala Terengganu hari ini.

Nor Azimi berkata sebanyak 3,317 premis makanan juga telah diperiksa bermula 10 Jun lalu.

Ujarnya sepanjang tempoh itu, 107 notis telah dikeluarkan melibatkan kompaun sebanyak RM107,000.

Pihaknya akan meneruskan operasi ini bagi memastikan kesemua premis dapat mematuhi SOP yang telah digariskan dalam usaha mengekang penularan wabak COVID-19. — AlHijrah Online


OPR DIJANGKA BOLEH TERUS KEKAL PADA KADAR 2.75 PERATUS – RAFIZI

PUTRAJAYA: Kadar dasar semalaman (OPR) boleh terus kekal pada paras 2.75 peratus sekiranya kadar inflasi di negara ini terus mereda pada bulan-bulan akan datang, kata Menteri Ekonomi Rafizi Ramli.

Beliau berkata kadar inflasi pada Disember 2022 mereda kepada 3.8 peratus berbanding 4.0 peratus pada November 2022 seperti yang diumumkan Jabatan Perangkaan Malaysia pada Jumaat lepas.

Rafizi berkata antara faktor yang memacu inflasi di pasaran tempatan, sebahagian besarnya disumbangkan oleh harga makanan.

“Jika OPR pada paras 2.75 peratus dan kadar inflasi terus mereda pada Januari dan Februari ini, itu akan menunjukkan OPR boleh kekal pada 2.75 peratus,” katanya pada sidang media di sini hari ini bagi mengulas mengenai hubung kait antara kenaikan OPR dalam menangani kenaikan inflasi.

Secara teorinya, kata beliau Bank Negara (BNM) akan menggunakan dasar monetari iaitu menerusi OPR untuk mengekang tekanan kenaikan inflasi di pasaran tempatan.

“Apabila inflasi meningkat lebih cepat, kemudiannya anda mahu mengehadkan permintaan, jadi caranya adalah dengan menaikkan OPR.

“Perkara ini memerlukan banyak usaha. Kita masih boleh mengurangkan inflasi di samping mengekalkan OPR. Sekiranya kita lebih peka dengan harga, kita diharap boleh mengekalkan OPR pada paras semasa yang dimahukan rakyat,” katanya.

Pada 19 Januari lepas, BNM menerusi Jawatankuasa Dasar Monetari membuat keputusan untuk mengekalkan OPR pada paras 2.75 peratus selepas empat kenaikan secara berturut-turut.

Kenaikan OPR empat kali berturut-turut sejak tahun lepas bermula Mei, Julai, September dan November dengan masing-masing meningkat sebanyak 25 mata asas kepada 2.75 peratus berbanding paras rekod terendah 1.75 peratus sebelumnya.

Rafizi berkata kadar inflasi di negara ini dilihat semakin reda dan ia memberi petanda baik dalam usaha mengawalnya untuk kembali ke paras normal sebelum ini iaitu sekitar lebih dua peratus.

Menurutnya kadar inflasi pada tahun lepas dilihat memuncak pada Ogos dan September dengan masing-masing berada pada paras 4.7 peratus dan 4.5 peratus.

“Graf dilihat menurun dan itu satu petanda baik. Kita berharap ia akan beransur ke paras inflasi yang lebih normal iaitu paras sebelumnya sekitar lebih dua peratus,” katanya. — AlHijrah Online


TIDAK MAMPU BAYAR SEWA, ATLET PARALIMPIK SEWA SURAU LAMA

SEREMBAN: Kesukaran membayar sewa rumah yang dinaikkan harga oleh pemiliknya menyebabkan atlet paralimpik negara acara boling padang, Mohd Zaiani Mohd Diah,41, bersama isteri dan empat orang anaknya terpaksa  keluar dan menyewa sebuah surau lama di Taman Seremban Jaya, Seremban, Negeri Sembilan.

Surau tersebut kini tidak lagi digunakan kerana telah berpindah ke bangunan surau baharu.

Mohd Zaiani berkata, atas ihsan ahli jawatankuasa surau tersebut serta penduduk setempat, enam beranak ini diberi kebenaran untuk tinggal dan menyewa dengan kadar RM200 sebulan.

“Saya pernah mewakili Negeri Sembilan dalam acara boling sepuluh pin pada tahun 2014 hingga 2017 sebelum mula aktif dalam acara boling padang dan mewakili negara dalam Sukan Asia Paralimpik 2019 di Bukit Kiara tahun lalu,” kata Mohd Zaiani.

Beliau kini menjalankan perkhidmatan urutan dan bekam untuk menyara keluarga.

Mohd Zaiani juga merupakan tenaga pengajar Kelas Al-Quran dan Fardu Ain (KAFA) di Sekolah Kebangsaan Sega, Rantau, Negeri Sembilan.

Prihatin dengan nasib Mohd Zaiani sekeluarga, Perbadanan Baitulmal Negeri Sembilan MAINS (PBMalNS MAINS) turun menyampaikan bantuan tunai segera serta mengambil maklumat terkini untuk penyaluran bantuan semalam (16 Jun).

PBMalNS MAINS memaklumkan, bantuan susulan akan disalurkan kepada Mohd Zaiani sekeluarga setelah semua permohonan dinilai. – AlHijrah Online/ Zaim Zamani


TIADA LAGI KELULUSAN PEROLEHAN TANPA TENDER

PUTRAJAYA: Perdana Menteri Datuk Seri Anwar Ibrahim menegaskan proses tata kelola kerajaan pimpinannya tidak boleh lagi berlaku kelulusan perolehan tanpa tender.

Pada majlis perjumpaan Perdana Menteri bersama warga Jabatan Perdana Menteri (JPM) di sini hari ini, Anwar berkata kerajaan pimpinannya tidak lagi boleh mengizinkan kebocoran, ketirisan dan rasuah terus berleluasa.

“Soal peraturan, perolehan, soal kelulusan tanpa tender ini semua tidak boleh lagi.

“Maka untuk peringkat awal ini, saya ingin menyeru, mengajak saudara (penjawat awam) untuk sama-sama dalam pasukan, mari kita bertekad untuk menyelamatkan negara kita,” katanya.

Katanya, sewaktu menerajui Kementerian Kewangan, beliau telah memberi arahan untuk tidak membenarkan ahli keluarga atau rakan terdekat mendapat kepentingan dalam projek berkaitan kerajaan.-AlHijrah Online


KES PINDA LAPORAN AUDIT : MAHKAMAH RAYUAN KEKAL PEMBEBASAN NAJIB, ARUL KANDA

PUTRAJAYA: Mahkamah Rayuan hari ini mengekalkan keputusan Mahkamah Tinggi yang membebas dan melepaskan bekas Perdana Menteri Datuk Seri Najib Tun Razak dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy, daripada pertuduhan meminda laporan audit 1MDB.

Keputusan itu dibuat tiga hakim Mahkamah Rayuan Hakim Datuk Hadhariah Syed Ismail, Datuk Ahmad Zaidi Ibrahim dan Datuk Azmi Ariffin yang menolak dua notis rayuan dikemukakan pihak pembelaan.

Perkara itu selepas pihak pendakwaan gagal untuk mengemukakan petisyen rayuan dalam tempoh yang ditetapkan dan mereka juga tidak mengemukakan sebarang permohonan untuk melanjutkan tarikh memfailkan petisyen rayuan.

Hakim Hadhariah berkata mengikut undang-undang, notis rayuan dianggap telah luput dan menjadi tidak sah apabila petisyen rayuan tidak difailkan mengikut masanya dan tidak terdapat permohonan daripada pendakwaan untuk lanjutan masa.

Pada prosiding hari ini Timbalan Pendakwa Raya Datuk Yusaini Amer Abdul Karim memaklumkan kepada mahkamah bahawa, pihak pendakwaan berhasrat untuk memfailkan permohonan mendapatkan lanjutan masa bagi mengemukakan petisyen rayuan. Bagaimanapun Peguam Datuk N.Sivananthan yang mewakili Arul Kanda dan Tan Sri Muhammad Shafee yang mewakili Najib, membantahnya.

Pada 3 Mac tahun ini, Hakim Mahkamah Tinggi Mohamed Zaini Mazlan (kini hakim Mahkamah Rayuan) membebaskan Najib dan Arul Kanda tanpa memanggil mereka untuk membela diri.

Pihak pendakwaan kemudiannya mengemukakan notis rayuan kepada Mahkamah Rayuan pada 9 Mac tahun ini.

Bagaimanapun pihak pendakwaan telah tidak memfailkan petisyen rayuan mereka dalam tempoh masa yang ditetapkan dan juga tidak memfailkan apa-apa permohonan untuk lanjutan masa untuk memfailkan petisyen rayuan tersebut.

Menurut prosedur mahkamah, petisyen rayuan perlu difailkan dalam tempoh 10 hari selepas menerima rekod rayuan dari Pendaftar Mahkamah Tinggi. Petisyen rayuan itu akan mengandungi alasan mengapa pihak pendakwaan membuat rayuan ke atas keputusan Mahkamah Tinggi tersebut.

Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC), bagi mengelak sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Feb 2016.–AlHijrah Online


MADAD SALUR BANTUAN PENDIDIKAN DI LUBNAN, HARAP PELARIAN DAPAT UBAH MASA DEPAN

KUALA LUMPUR: Perjuangan Murtadha Dakwah Centre (MADAD) dalam pembangunan ummah tidak tertumpu di dalam negara sahaja, malah organisasi itu turut prihatin dengan nasib umat Islam di luar negara dan menyalurkan bantuan pendidikan untuk pelarian Syria di Lubnan.

Pengarah Urusan MADAD, Mohammad Yaakub Yusra Mohd Yusof berkata, terbaru MADAD telah menyediakan sebuah sekolah di Lubnan yang memberi manfaat kira-kira 1,000 pelajar.

“Disebabkan masalah kewangan di Lubnan, banyak sekolah-sekolah di negara itu telah ditutup. Jadi kanak-kanak pelarian ini termasuk kanak-kanak Lubnan sendiri tiada tempat untuk mereka belajar.

“Sebagai sebuah organisasi yang mempunyai matlamat memartabatkan pendidikan ummah, kami perlu memberikan reaksi dan bantuan terhadap perkara itu.

“Bantuan pendidikan ini penting kerana jika kita hanya salurkan bantuan kewangan ia akan memberikan mereka kegembiraan sementara, tetapi dengan bantuan pendidikan pelajar dapat manfaat berpanjangan dan mungkin boleh mengubah nasib negara mereka sendiri,” katanya ketika ditemu bual secara langsung dalam Berita Alhijrah baru-baru ini.

Mohammad Yaakub dan pasukannya pada minggu lalu telah berlepas ke Lubnan bagi Misi Kemanusiaan Musim Sejuk Untukmu Syira anjuran Serantau Muslim.

Selain bantuan pendidikan, misi itu turut menyalurkan bantuan pek makanan serta pakaian musim sejuk untuk pelarian di Lubnan yang akan berdepan cuaca sejuk tidak lama lagi.

Kata Mohammad Yaakub, bantuan kepada pelarian Syria di Lubnan tidak boleh dilaksanakan secara bermusim dan mereka perlu terus dibantu kerana masalah kewangan di Lubnan dan krisis peperangan di Syria membataskan bantuan daripada kedua-dua negara itu kepada pelarian.

Selain usaha memartabatkan ummah di luar negara, MADAD turut sedang membangunkan Murtadha Dakwah Centre iaitu sebuah pusat komuniti Islam yang dilengkapi masjid, rumah warga emas, pusat tahfiz integrasi, kapsul hotel, stadium e-sports, hub sukan sunah serta penyediaan khidmat pengurusan jenazah yang dilakukan secara percuma.


POLIS TAHAN PENGUTIP SAMPAH SERANG PEMANDU LORI DENGAN PARANG

KUALA LUMPUR: Polis menahan seorang lelaki di Taman Setapak Jaya yang disyaki menyerang seorang pemandu lori dengan menggunakan objek tajam di Pandan Perdana dua hari lepas, sehingga menyebabkan pemandu lori itu mengalami kecederaan di pergelangan tangan dan belakang badan.

Ketua Polis Daerah Ampang Jaya ACP Mohd Azam Ismail berkata polis menerima laporan berhubung serangan itu pada pukul 4.15 petang hari yang sama daripada isteri pemandu lori berkenaan.

“Pemandu lori itu terpaksa mendapat rawatan di Hospital Ampang setelah mengalami kecederaan di pergelangan tangan, dan dua kesan tetakan kelihatan di belakang badan,” katanya dalam kenyataan di sini hari ini.

Beliau berkata polis telah menahan suspek berusia 28 tahun semasa berada di dalam keretanya berhampiran Taman Setapak Jaya, pada 12.30 tengah malam, Rabu lepas, dan merampas sebilah parang berhulu hitam yang dipercayai digunakan suspek untuk menyerang mangsa.

Katanya siasatan awal mendapati suspek mempunyai 10 rekod kesalahan jenayah lampau dan ujian awal saringan air kencing positif dadah jenis syabu, amphetamine dan tetrahydrocannabinol.

Mohd Azam berkata suspek yang bekerja sebagai pengutip sampah itu direman hingga Selasa depan bagi membantu siasatan, dan kes disiasat mengikut Seksyen 307 Kanun Keseksaan kerana cubaan membunuh.–AlHijrah Online


ROSMAH DIPENJARA 30 TAHUN, DENDA RM970 JUTA

KUALA LUMPUR: Mahkamah Tinggi di sini hari ini menjatuhkan hukuman penjara berjumlah 30 tahun dan denda RM970 juta, atau penjara 10 tahun, ke atas Datin Seri Rosmah Mansor selepas beliau didapati bersalah atas ketiga-tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Isteri bekas Perdana Menteri Datuk Seri Najib Tun Razak itu dijatuhi hukuman penjara 10 tahun bagi setiap pertuduhan.

Bagaimanapun, Rosmah, hanya akan menjalani hukuman penjara 10 tahun kerana Hakim Mohamed Zaini Mazlan memerintahkan semua hukuman penjara berjalan serentak.

Beliau dituduh meminta RM187.5 juta dan dua pertuduhan menerima rasuah berjumlah RM6.5 juta daripada Saidi Abang Samsudin, yang ketika itu Pengarah Urusan Jepak Holdings Sdn Bhd melalui bekas pembantunya, Datuk Rizal Mansor, sebagai ganjaran membantu Jepak Holdings memperoleh projek bernilai RM1.25 bilion itu.

Pada 18 Feb tahun lepas, Rosmah diperintah membela diri terhadap ketiga-tiga pertuduhan tersebut selepas pihak pendakwaan berjaya membuktikan kes prima facie terhadap beliau.

Setelah memanggil dua saksi iaitu tertuduh sendiri dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod, pihak pembelaan menutup kes pada 23 Feb lepas. – AlHijrah Online


TIADA KEMATIAN AKIBAT PENERIMAAN VAKSIN COVID-19 – MENTERI KESIHATAN

PUTRAJAYA: Tiada kematian berlaku akibat penerimaan vaksin COVID-19 yang direkodkan Kementerian Kesihatan (KKM) sejak bermula Program Imunisasi COVID-19 (PICK) sehingga kini.

Menteri Kesihatan, Khairy Jamaluddin Abu Bakar berkata, hanya 20.7 daripada 1,000 dos yang diberikan mempunyai reaksi ringan menerusi kesan sampingan susulan imunisasi (AEFI).

“Kesan sampingan susulan imunisasi (AEFI) memastikan vaksin selamat dan tidak memudaratkan kesan sampingan yang serius.

“Kadar keseluruhan laporan yang diterima pula adalah 0.53 daripada 1,000 dos.

“Daripada jumlah ini, 0.04 daripada 1,000 dos dikategorikan sebagai AEFI serius,” katanya dalam sidang media, hari ini.

Jelasnya, antara kesan sampingan ringan yang dilaporkan selepas menerima vaksin adalah sakit di bahagian suntikan, kelesuan badan dan pening kepala.

Khairy berkata ada individu yang mengalami kesan sampingan teruk namun hanya memerlukan tempoh rawatan yang singkat di hospital.

“Sehingga hari ini tidak ada satu kes kematian menunjukkan kaitan langsung dengan vaksinasi, tetapi untuk melegakan hati rakyat saya dah bincang dengan Ketua Pengarah Kesihatan, kita akan keluarkan data yang banyak bermula minggu hadapan,” kata Khairy lagi.

–AlHijrah Online


PKPB WP KUALA LUMPUR: TAMAN AWAM DIBUKA SEMULA

KUALA LUMPUR: Semua taman awam di sekitar Kuala Lumpur akan kembali dibuka semula walaupun dalam tempoh Perintah Kawalan Pergerakan Bersyarat (PKPB).

Menteri Wilayah Persekutuan, Tan Sri Annuar Musa berkata, perkara ini telah mendapat kelulusan daripada Majlis Keselamatan Negara (MKN) dan Kementerian Kesihatan (KKM).

Bagaimanapun, prosedur operasi standard (SOP) yang telah ditetapkan perlu dipatuhi oleh orang ramai.

“Pihak kami selepas mengadakan konsultasi dengan MKN dan KKM memutuskan taman awam di Wilayah Persekutuan boleh dibuka dengan syarat kawalan pematuhan SOP,” menerusi ciapan di akaun Twitter Annuar Musa.

Menteri Kanan Keselamatan, Datuk Seri Ismail Sabri Yaakob mengumumkan semalam, bahawa aktiviti seperti gimnasium, padang bola sepak komersial dan pusat futsal dalam kawasan PKPB dibenarkan beroperasi semula, bermula pada 19 Oktober, esok.–AlHijrah Online


AHLI PERNIAGAAN DILARIKAN DALAM VELLFIRE PUTIH DIPERCAYAI KERANA HUTANG

KUALA LUMPUR: Seorang ahli perniagaan cedera ringan selepas dilarikan sekumpulan lelaki di Jalan Pandan, Ampang di sini semalam, dipercayai akibat masalah hutang.

Lelaki berusia 38 tahun dilepaskan di Klang, beberapa jam selepas kejadian dan hadir ke Ibu Pejabat Polis Daerah Ampang Jaya pada pukul 10.45 malam untuk membuat laporan.

Ketua Polis Ampang Jaya ACP Mohamad Farouk Eshak berkata ahli perniagaan itu dilapor ditarik sekumpulan lelaki menaiki kenderaan pelbagai guna (MPV) Toyota Vellfire putih ketika sedang berjalan bersendirian selepas makan di sebuah restoran di kawasan itu.

“Polis menerima laporan mengenai kejadian itu pada pukul 5.03 petang. Mangsa memberitahu dia telah dilepaskan oleh suspek di Klang,” katanya ketika dihubungi hari ini.

Beliau berkata ahli perniagaan itu mengalami beberapa kecederaan luka di bahagian kaki dan muka dan telah mendapat rawatan di Hospital Ampang.

Mohamad Farouk berkata siasatan masih dijalankan dan polis kini memburu kumpulan lelaki terbabit.

Kejadian melibatkan Toyota Vellfire putih itu tular di laman sosial WhatsApp dan kes disiasat mengikut Seksyen 365 Kanun Keseksaan kerana menculik atau melarikan mana-mana orang dengan niat hendak menyebabkan orang itu dikurung dengan sulit dan dengan salah.

Jika sabit kesalahan boleh dihukum penjara sehingga tujuh tahun dan denda.–AlHijrah Online


BAYI TIGA BULAN MENINGGAL DUNIA DI TASKA

KUALA LUMPUR: Seorang bayi lelaki berusia tiga bulan meninggal dunia ketika dalam jagaan pengasuhnya di sebuah taska di Bandar Baru Bangi, dekat sini tengah hari tadi.

Ketua Polis Daerah Kajang ACP Mohd Zaid Hassan berkata pihaknya, menerima penggilan mengenai kejadian berkenaan daripada seorang jururawat hospital swasta di Bandar Baru Bangi pada pukul 12.10 tengah hari tadi.

Beliau berkata pekerja taska itu telah membawa bayi berkenaan yang tidak sedarkan diri dan tidak memberi sebarang tindak balas terhadap rawatan kecemasan telah diberikan, bayi itu kemudian disahkan meninggal dunia.

“Siasatan awal polis mendapati bayi itu dihantar oleh ibunya pada 7.15 pagi dalam keadaan sihat ke sebuah taska di Seksyen 15, Bandar Baru Bangi, pada kira-kira pukul 10.30 pagi bayi berkenaan ditemukan tidak sedarkan diri oleh pihak pengasuh.

“Pemeriksaan pada tubuh bayi tersebut tidak menemui sebarang kecederaan, mayat bayi itu kemudian dihantar ke Jabatan Forensik Hospital Serdang untuk dibedah siasat,” katanya.

Mohd Zaid berkata semakan mendapati taska itu telah beroperasi sejak tahun 2014 mempunyai lesen yang sah dari Jabatan Kebajikan Masyarakat Selangor.

Beliau berkata hasil siasatan di tempat kejadian juga mendapati tiada sebarang unsur kekerasan yang berlaku, tetapi disyaki terdapat unsur kecuaian menyebabkan kematian pada bayi itu.

“Kes disiasat mengikut Seksyen 31(1)(a) Akta Kanak-Kanak 2001 jika disabitkan kesalahan boleh didenda tidak melebihi RM20,000 atau dipenjarakan tidak melebihi 10 tahun atau kedua-duanya,” katanya. –AlHijrah Online


RAYUAN UNTUK MANGSA KONFLIK YAMAN

Selepas menghantar tim sukarelawan ke Yaman minggu lalu, Mercy Malaysia mengumumkan ia menyasarkan dana RM1 juta untuk melaksanakan program jangka panjang di wilayah selatan Aden.

Antara yang dirancang adalah program bantuan nutrisi, bekalan air bersih, program kesihatan & penambahbaikan penempatan sementara IDP (pelarian dalaman) di negara Arab termiskin itu.

Badan kemanusiaan itu mengakui kempen untuk membantu Yaman bukannya mudah kerana ia tidak popular berbanding konflik di Palestin dan Syria, tapi yakin sokongan rakyat Malaysia berbilang agama, bangsa dan latar belakang. — AlHijrah Online/Syed Azwan Syed Ali


ISTERI UNDANG LUAK REMBAU MENINGGAL DUNIA

SEREMBAN: Tok Puan Siti Ramalah Yunus, isteri kepada Undang Luak Rembau Datuk Lela Maharaja Datuk Muhamad Sharip Othman meninggal dunia pagi tadi akibat kegagalan buah pinggang.

Datuk Perba, Abdul Razak Mohd Yassin berkata Allahyarhamah, 77, meninggal dunia di kediaman rasmi Datuk Undang Luak Rembau kira-kira 9.15 pagi tadi.

“Jenazah Allahyarhamah akan dikebumikan selepas asar. Allahyarhamah dan Datuk Muhamad Sharip memiliki enam anak lelaki,” katanya ketika dihubungi Bernama.

Sementara itu, Menteri Besar Negeri Sembilan Datuk Seri Aminuddin Harun turut menzahirkan ucapan takziah kepada keluarga Allahyarhamah.

“Saya serta seluruh barisan kepimpinan kerajaan Negeri Sembilan turut berdoa agar roh Allahyarhamah diampuni dosanya serta ditempatkan dalam kalangan orang beriman dan soleh. Semoga keluarga Allahyarhamah tabah menghadapi dugaan yang maha berat ini,” katanya menerusi Facebook di sini hari ini.

Jenazah akan disolatkan di surau Balai Kediaman Rasmi Undang Luak Rembau sebelum dibawa ke Kampung Mungkal, Rembau untuk dikebumikan.–AlHijrah Online


AL-SULTAN ABDULLAH AGONG PERTAMA PERINTAH NEGARA DENGAN EMPAT PERDANA MENTERI

KUALA LUMPUR: Pemerintahan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah melalui pelbagai peristiwa dan pengalaman yang sukar buat baginda.

Al-Sultan Abdullah merupakan Yang di-Pertuan Agong pertama yang telah diberikan keafiatan untuk memerintah negara dengan empat orang Perdana Menteri (PM) bersama empat Jemaah Menteri berlainan.

Perdana Menteri yang telah berkhidmat di bawah pemerintahan Seri Paduka bermula dengan Tun Dr Mahathir Mohamad (PM ke-7), kemudian Tan Sri Muhyiddin Yassin (PM ke-8) dan Datuk Seri Ismail Sabri Yaakob (PM ke-9).

“Tidak berapa lama kemudian, Perdana Menteri ke-9 pula telah memohon perkenan beta untuk pembubaran Parlimen bagi memberi laluan kepada Pilihan Raya Umum ke-15 dan beta telah memperkenankan untuk Parlimen dibubarkan pada 10 Oktober 2022.

“Setelah selesai PRU-15, buat pertama kalinya dalam sejarah demokrasi Malaysia, negara berhadapan dengan situasi Parlimen tergantung. Makanya, sekali lagi amanah berat untuk memilih dan melantik seorang Perdana Menteri terpaksa digalas oleh beta. Betapa berat mata yang memandang tetapi berat lagi bahu yang memikul.

“Dalam situasi Pasca PRU-15 yang lalu, bila mana tiada parti politik atau gabungan dominan yang telah memperolehi majoriti mudah, Perlembagaan Persekutuan menuntut beta untuk melantik seorang Perdana Menteri dari kalangan ahli Dewan Rakyat yang pada hemat beta telah memperolehi kepercayaan majoriti Dewan Rakyat,” titah baginda pada Istiadat Pembukaan Penggal Kedua Parlimen ke-15 hari ini.

Seri Paduka bertitah, bagi mencapai hasrat tersebut, baginda membuka ruang seluas-luasnya kepada ahli-ahli Yang Berhormat untuk bermuafakat dan mencari kesepakatan atas prinsip perpaduan demi masa depan negara.

“Setelah mengambil pendekatan yang ditetapkan Perlembagaan Persekutuan, pada 24 November 2022, beta telah berkenan untuk melantik Datuk Seri Anwar Ibrahim, sebagai PM ke-10.

“Beta berharap PM ke-10 ini adalah yang terakhir buat beta, sebelum beta berangkat pulang ke Negeri Pahang Darul Makmur,” titah baginda.—AlHijrah Online


JKN SABAH LAPOR POLIS, NAFI RAMPAS BAYI DI HOSPITAL

KOTA KINABALU: Jabatan Kesihatan Negeri (JKN) Sabah hari ini membuat laporan polis bagi menafikan dakwaan kononnya berlaku kes ‘merampas bayi’ di hospital di negeri ini seperti dilaporkan dalam sebuah portal media.

Pengarah Kesihatan Negeri Sabah Dr Asits Sanna berkata pihaknya telah menjalankan siasatan segera susulan laporan portal itu semalam (15 Sept) bertajuk “Baby snatching: How stateless mums lose their infants in Sabah hospital”.

Beliau berkata pihak JKN Sabah mendapati dakwaan itu tidak benar dan tidak berlaku di mana-mana hospital Kementerian Kesihatan (KKM) di Sabah, sehubungan itu laporan polis dibuat di Ibu Pejabat Polis Daerah Lahad Datu memandangkan kes itu dikatakan berlaku di hospital daerah berkenaan.

“Pihak JKN Sabah mengambil perhatian serius berhubung dakwaan tersebut dan memberi jaminan kepada semua pelanggan di fasiliti-fasiliti JKN Sabah bahawa keselamatan dan kebajikan pelanggan adalah keutamaan jabatan.

“Setiap pesakit yang mendapat rawatan di mana-mana fasiliti kesihatan akan diberi layanan saksama berdasarkan peruntukan undang-undang dan peraturan sedia di Malaysia,” katanya dalam kenyataan hari ini.

Dr Asits berkata bagi kes bayi dan kanak-kanak yang ditinggalkan atau terabai, pihak hospital akan merujuk kepada Pegawai Pelindung Kanak-Kanak selaras dengan peruntukan di bawah Akta Kanak-Kanak 2001 (Akta 611).

Katanya JKN Sabah menjamin untuk memberi kerjasama penuh kepada pihak berkuasa berhubung kes tersebut.–AlHijrah Online


KEPUTUSAN WARIS PERLU BAYAR CUKAI TERTUNGGAK LHDN DIKETAHUI SEPTEMBER INI

PUTRAJAYA: Keputusan sama ada waris perlu membayar tunggakan cukai pendapatan bagi pembayar cukai yang telah meninggal dunia akan diketahui selewat-lewatnya September depan, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Mohd Na’im berkata perkara itu yang berdepan pandangan berbeza daripada dua mufti, akan dibincangkan dalam Jawatankuasa Muzakarah Majlis Kebangsaan Bagi Hal Ehwal Agama Islam (MKI) yang akan bersidang tidak lama lagi.

“Bagi peringkat Wilayah Persekutuan, Jawatankuasa Panel Pakar Syariah Jabatan Kemajuan Islam (Jakim) yang bersidang esok turut membincangkan isu cukai tertunggak itu,” katanya kepada pemberita selepas menghadiri Majlis Zakat Korporat Pusat Pungutan Zakat-Majlis Agama Islam Wilayah Persekutan di sini hari ini.

Sebelum ini, Ketua Pegawai Eksekutif Lembaga Hasil Dalam Negeri (LHDN) Datuk Dr Mohd Nizom Sairi  berkata waris bertanggungjawab sepenuhnya terhadap sebarang komitmen si mati termasuk pengurusan cukai pendapatan.

Seksyen 74 Akta Cukai Pendapatan 1967 (ACP 1967) menetapkan sebarang tunggakan cukai pendapatan tidak boleh dihapuskan secara automatik walaupun individu terbabit disahkan meninggal dunia.

Sebaliknya, surat rasmi akan dihantar kepada wakil sah atau pentadbir harta pusaka si mati bagi menuntut mereka melunaskan tunggakan cukai pendapatan yang hanya akan dihapus kira selepas suatu tempoh apabila semua prosedur berkenaan dilaksanakan.

Pada Mei lepas, sebuah akhbar tempatan melaporkan undang-undang menuntut wakil sah atau pentadbir harta pusaka pembayar cukai yang meninggal dunia, membayar tunggakan cukai ditinggalkan si mati, mengundang pandangan berbeza mufti dalam konteks syarak.

Mufti Pulau Pinang Datuk Seri Dr Wan Salim Wan Mohd Noor berpandangan harus dibayar tunggakan cukai itu sambil memetik hadis diriwayatkan Imam At-Tirmidzi yang menyebut ‘roh atau jiwa orang beriman itu tergantung dengan hutangnya sehinggalah dibayar atau dilunaskan’.

Mufti Pahang Datuk Seri Dr Abdul Rahman Osman pula berpandangan berdasarkan syariat Islam, pewaris harta pusaka pembayar cukai pendapatan yang sudah meninggal dunia, tidak perlu membayar cukai tertunggak ditinggal si mati.–AlHijrah Online


GAZA CAPAI PERSETUJUAN GENCATAN SENJATA DENGAN ISRAEL

GAZA: Jihad Islam Palestin (PIJ) yang aktif di Semenanjung Gaza mengumumkan petang Ahad bahawa pihaknya telah mencapai persetujuan gencatan senjata dengan Israel.

Israel sebelum ini mengesahkan bahawa gencatan senjata dengan perantaraan Mesir itu akan berkuat kuasa pada 11.30 malam waktu tempatan (2030 GMT), sekali gus menamatkan serangan udara Israel dan serangan roket Palestin, lapor Xinhua.

Perjanjian gencatan senjata itu termasuk tindakan susulan Mesir untuk memastikan pembebasan tahanan Palestin iaitu Bassam al-Saadi, seorang pemimpin kanan PIJ yang ditangkap di sebuah kediaman di Tebing Barat minggu lalu, dan Khalil Awawda, yang kesihatannya semakin merosot selepas berbulan-bulan melancarkan mogok lapar, kata ketua jabatan politik PIJ, Mohammad al-Hindi.

Perjanjian itu juga termasuk melonggarkan sekatan yang dikenakan Israel ke atas Semenanjung Gaza sejak 2007 dan membekalkan bahan api ke stesen janakuasa yang hentikan operasi baru-baru ini yang memberi kesan terhadap sistem kesihatan.

Dalam kenyataan media, pengantara Mesir berkata mereka telah meningkatkan hubungan dengan semua pihak untuk membendung peningkatan konflik, menyeru “gencatan senjata yang menyeluruh dan bersama” dan akan “berusaha membebaskan Awawda agar mendapat rawatan sewajarnya, serta berusaha membebaskan Saadi secepat mungkin”.

Sementara itu, kedua-dua pihak yang bertelagah berkata mereka berhak untuk menggunakan kekerasan walaupun selepas gencatan senjata.

PIJ dalam satu kenyataan mengalu-alukan gencatan senjata itu tetapi menegaskan bahawa “kami akan mempertahankan hak kami untuk bertindak balas terhadap sebarang pencerobohan Zionis”.

Sementara itu, Ketua Direktorat Diplomasi Awam Kebangsaan Israel, Lior Hayat berkata “jika gencatan senjata dilanggar, Israel berhak untuk bertindak balas”.

Sekurang-kurangnya 44 rakyat Palestin, termasuk 15 kanak-kanak terbunuh, manakala 360 cedera sejak Israel memulakan serangan di Semenanjung Gaza pada Jumaat, menurut kenyataan yang dikeluarkan kementerian kesihatan Palestin di Gaza lewat Ahad.

Mangsa yang terkorban termasuk dua komander tertinggi PIJ, yang terbunuh dalam dua serangan udara berasingan di bandar Gaza dan bandar Rafah di selatan Semenanjung Gaza.

Laporan media Israel memaklumkan sekurang-kurangnya lapan rakyat Israel cedera akibat serangan roket yang dilancarkan PIJ ke selatan dan tengah Israel.–AlHijrah Online


KONSEP KELUARGA MALAYSIA DIKONGSI PADA PERSIDANGAN ULAMA ASIA TENGGARA 2022

PUTRAJAYA: Malaysia akan berkongsi konsep ‘Keluarga Malaysia, Keluarga Sejahtera’ pada Persidangan Ulama Asia Tenggara 2022 yang akan diadakan Khamis ini di Subang Jaya, Selangor, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Malaysia akan menerangkan contoh yang boleh kita lihat bagaimana keharmonian kita wujudkan (dalam masyarakat majmuk) kerana tidak lain dan tidak bukan, mesti berpegang dengan Islam itu sendiri kerana Islam mengajar menghormati orang lain dan kita harap orang lain juga dapat menghormati Islam,” katanya.

Bercakap dalam sidang media selepas Majlis Perhimpunan Dwi-Bulanan Agensi di bawah Menteri di Jabatan Perdana Menteri (Hal Ehwal Agama) di sini hari ini, Idris berkata Liga Dunia Islam (MWL) memilih Malaysia sebagai tuan rumah persidangan itu kerana negara berjaya menonjolkan Islam sebagai satu agama yang harmoni, selamat dan sejahtera dalam masyarakat yang berbilang kaum dan agama.

“Banyak negara lain minta nak buat (persidangan) tetapi mereka memilih Malaysia kerana dianggap sebagai contoh sebuah negara yang mengamalkan fiqh kehidupan bersama masyarakat majmuk dan berjaya menonjolkan tentang Islam itu merupakan satu solusi yang cukup baik, agama yang damai dan sejahtera,” katanya.

Persidangan sehari itu yang menghimpunkan wakil dari 20 negara di rantau Asia, akan berkongsikan tentang konsep kesatuan, keadilan dan keharmonian antara pemimpin Islam dan masyarakat serta membawa mesej penyatuan ummah.

Idris berkata pada persidangan yang akan turut dihadiri Setiausaha Agung MWL Sheikh Dr Mohammad Abdul Karim Al-Issa itu, 14 mufti yang mewakili Malaysia akan diberikan peluang berkongsi berkenaan hal-hal fiqh kehidupan bersama dalam masyarakat.

Pada majlis hari ini, Idris menyaksikan Ketua Pengarah Jabatan Standard Malaysia Shaharul Sadri Alwi menyampaikan Sijil Akreditasi MS ISO/IEC 17025:2017 kepada Ketua Pengarah Jabatan Kemajuan Islam Malaysia (Jakim) Datuk Hakimah Mohd Yusoff kerana Jakim melalui Pusat Analisis Halal Malaysia (MyHAC) berjaya mendapat akreditasi itu setelah menjalani beberapa peringkat penilaian oleh Jabatan Standard Malaysia.

Skop akreditasi MS ISO/IEC 17025:2017 yang diperoleh itu adalah dalam bidang ujian analisis kimia bagi skop alkohol.

Idris dalam ucapannya berkata pengiktirafan itu akan melonjakkan lagi nama Malaysia dan Jakim selaku badan pensijilan halal yang unggul di dunia dan dalam masa yang sama membolehkan MyHAC membuat penganalisisan dan pemantauan ke atas produk yang telah memperoleh Sijil Pengesahan Halal Malaysia.

Usai majlis, Idris melancarkan pula Program Mobiliti Tabung Haji (TH) untuk 2022, yang menyaksikan TH menyumbangkan 40 unit van dwifungsi – untuk digunakan sebagai van jenazah dan van penumpang bagi kegunaan ahli kariah – bernilai RM5.4 juta kepada masjid, surau, pusat tahfiz dan rumah kebajikan terpilih.

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin dalam kenyataan medianya berkata TH telah menyumbang lebih 90 kenderaan dwifungsi kepada masjid, surau, pusat tahfiz serta rumah kebajikan terpilih di seluruh negara sejak diperkenalkan pada 2016. – AlHijrah Online


SAHAM THP DI BURSA MALAYSIA NAIK BERIKUTAN AKTIVITI JUALAN ASET

KUALA LUMPUR: Saham TH Plantations Bhd di Bursa Malaysia meningkat dalam sesi awal hari ini, mendapat manfaat daripada penjualan dua syarikat yang tidak mencatatkan prestasi baik baru-baru ini di bawah pelan rasionalisasinya.

Sehingga 9.55 pagi, kaunter itu meningkat 1.5 sen kepada 61 sen dengan 965,700 saham bertukar tangan.

Pada Khamis, TH Plantations berkata ia menjual 100 peratus kepentingan ekuitinya dalam Bumi Suria Ventures Sdn Bhd (BSV) dan Maju Warisan Sdn Bhd kepada Tamaco Plantation Sdn Bhd dengan nilai RM170 juta.

TH Plantations berkata dua syarikat itu memiliki ladang kelapa sawit seluas 6,513.8 hektar di Bintulu dan Sibu, Sarawak.

“Penjualan aset itu, yang dibuat melalui tender, merupakan sebahagian daripada pelan rasionalisasi THP untuk memulihkan prestasi kewangannya melalui penjualan asetnya bagi mengurangkan pinjaman dan meningkatkan kecekapan operasi,” katanya. — BERNAMA


HAJI 1444H: DUA LAGI JEMAAH MALAYSIA MENINGGAL DUNIA

MAKKAH: Dua jemaah haji lelaki meninggal dunia Jumaat lepas (30 Jun), menjadikan keseluruhan empat jemaah haji negara meninggal dunia setakat ini.

Menteri di Jabatan Perdana Menteri (Hal Ehwal Agama) Senator Datuk Dr Mohd Na’im Mokhtar berkata kematian lelaki berusia 72 dan 60 tahun itu masing-masing disebabkan jangkitan kuman pada paru-paru serta serangan angin ahmar dan kegagalan jantung.

“Kedua-dua jemaah haji ini antara tiga orang yang tidak dibawa ke Arafah untuk berwuquf kerana berada di dalam keadaan koma di hospital Arab Saudi,” katanya dalam sidang media di sini.

Beliau turut memaklumkan 95 jemaah haji berada di pusat rawatan Tabung Haji (TH) Makkah dan 15 lagi di hospital Arab Saudi.

Sementara itu, Mohd Na’im berkata operasi Masyair yang merupakan kemuncak ibadah haji, berakhir secara rasmi setelah kesemua jemaah Malaysia yang berada di Mina sudah kembali semula ke Makkah.

Beliau berkata 13,219 jemaah haji atau 56 peratus telah meninggalkan Mina pada Jumaat selepas melakukan nafar awal, manakala selebihnya bergerak balik ke Makkah bermula 6.23 pagi semalam setelah melaksanakan nafar thani.

Katanya jemaah haji negara akan mula berangkat pulang ke tanah air Rabu ini (5 Julai) dan penerbangan akhir dijangkakan pada 31 Julai melibatkan keseluruhan 98 penerbangan.–AlHijrah Online


MESYUARAT KHAS MKT UMNO BINCANG TAWARAN PH, PN, BUKAN GESAAN AHMAD ZAHID LETAK JAWATAN

KUALA LUMPUR: Mesyuarat Khas Majlis Kerja Tertinggi (MKT) UMNO yang berlangsung malam ini akan meneliti tawaran dan syarat yang dikemukakan oleh Pakatan Harapan (PH) dan Perikatan Nasional (PN) sekiranya sokongan diberikan kepada mereka untuk membentuk kerajaan.

Perkara itu dimaklumkan Ketua Pemuda UMNO, Datuk Dr Asyraf Wajdi Dusuki kepada media, sebelum menghadiri mesyuarat berkenaan di ibu pejabat UMNO, Menara Dato’ Onn, Pusat Dagangan Dunia (WTC) di sini.

Beliau berkata mesyuarat juga akan  membincangkan cadangan pembentukan kerajaan perpaduan yang dihasratkan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Namun, katanya, isu berhubung gesaan beberapa pihak mahu Pengerusi BN dan Presiden UMNO,  Datuk Seri Dr Ahmad Zahid Hamidi meletak jawatan  tiada dalam agenda mesyuarat berkenaan.

Beliau berkata mesyuarat turut akan membincangkan tentang isu 10 Ahli Parlimen BN yang telah menandatangani akuan bersumpah (SD) bagi menyokong Tan Sri Muhyiddin Yassin sebagai calon Perdana Menteri ke-10 sebelum ini.

“Kita pasti bincang perkara ini kerana satu perkara yang kita kena ingat dalam perlembagaan parti iaitu sebelum semua calon BN menerima watikah, ada empat dokumen perundangan yang perlu ditandatangani iaitu surat tawaran, surat akuan bersumpah, surat perjanjian pencalonan dan surat aku janji.

“Secara kolektifnya keempat-empat dokumen ini memberi indikasi bahawa kerusi yang ditandingi oleh mana-mana Ahli Parlimen BN itu bukan milik peribadi, bukan milik parti-parti komponen tetapi adalah milik BN,” katanya.

Terdahulu, antara pimpinan UMNO yang dilihat tiba untuk menghadiri mesyuarat itu setakat jam 9 malam ialah tiga Ahli MKT iaitu Datuk Seri Johari Abdul Ghani, Datuk Seri Ab Rauf Yusoh dan Datuk Seri Ahmad Shabery Cheek.

Turut hadir Pengerusi BN dan Badan Perhubungan UMNO Sabah, Datuk Seri Bung Moktar Radin dan Pengerusi Badan Perhubungan UMNO Pulau Pinang, Datuk Musa Sheikh Fadzir.–AlHijrah Online


PM CIPTA SEJARAH BERUCAP DALAM BAHASA MELAYU PADA PERHIMPUNAN PBB DI NEW YORK

NEW YORK: Enam puluh lima tahun selepas seorang pemimpin negara bernama Ismail mencipta sejarah apabila muncul mewakili negara di Pertubuhan Bangsa-Bangsa Bersatu (PBB), hari ini seorang lagi dengan nama sama muncul melakar satu lagi sejarah.

Pada September 1957, tidak sampai sebulan selepas negara mencapai kemerdekaan, Tun Dr Ismail Abdul Rahman yang merupakan duta pertama Malaysia ke Amerika Syarikat dan PBB, muncul di Perhimpunan Agung PBB untuk menyampaikan ucapan dengan berbaju Melayu lengkap dengan keris.

Beliau kemudian menjadi Timbalan Perdana Menteri dari September 1970 hingga Ogos 1973.

Hari ini, Perdana Menteri Datuk Seri Ismail Sabri Yaakob mencipta satu lagi sejarah sebagai pemimpin tertinggi Malaysia yang pertama berucap menggunakan bahasa Melayu sepenuhnya pada perhimpunan diplomatik terbesar itu.

Beliau yang tampil segak berbaju Melayu hitam mencuri tumpuan delegasi lain sebaik melangkah masuk ke dewan utama, manakala seluruh delegasi negara termasuk Menteri Luar Datuk Seri Saifuddin Abdullah turut memakai baju kebangsaan dan batik Malaysia.

Perdana Menteri mengakhiri ucapan berdurasi 20 minit itu dengan ayat “United we stand, divided we fall”, selagi kita bersatu padu dan teguh bersama dalam memikul beban ini, saya pasti kita akan berjaya”.

Beliau turut mengajak komuniti antarabangsa bekerjasama dengan mengamalkan semangat Keluarga Dunia, dalam menghadapi cabaran global.–AlHijrah Online


SERANGAN ISRAEL BIADAP, TIDAK BERTANGGUNGJAWAB – MOHD NA’IM

KUALA LUMPUR: Jabatan Perdana Menteri (Hal Ehwal Agama) mengutuk sekeras-kerasnya tindakan polis Israel yang menyerang dan menggunakan kekerasan terhadap rakyat Palestin dan jemaah yang berada di Masjid Al-Aqsa pada Rabu sehingga menyebabkan kecederaan awam.

Menterinya Datuk Dr Mohd Na’im Mokhtar berkata tindakan polis negara haram itu yang menceroboh Masjid Al-Aqsa adalah biadab serta amat tidak bertanggungjawab malah tindakan tersebut berulang setiap tahun ketika umat Islam menjalani ibadah di bulan Ramadan.

“Jabatan Perdana Menteri (Hal Ehwal Agama) menyeru seluruh rakyat termasuk masyarakat dunia mengutuk tindakan Israel termasuk menggesa agar serangan dan kekerasan ke atas jemaah Al-Aqsa ini dihentikan,” katanya dalam kenyataan hari ini.

Beliau dalam pada itu memaklumkan masjid-masjid di bawah seliaan Jabatan Kemajuan Islam Malaysia (JAKIM) iaitu Masjid Negara, Masjid Putra dan Masjid Tuanku Mizan Zainal Abidin telah diarah untuk melaksanakan solat hajat pada 6 April 2023.

Masjid dan surau di bawah pentadbiran Jabatan Agama Islam Wilayah Persekutuan (JAWI) juga telah diminta untuk melaksanakan solat hajat pada tarikh yang sama.

“Bersempena bulan Ramadan Al-Mubarak ini, marilah bersama-sama kita mendoakan keselamatan dan kesejahteraan kepada saudara-saudara kita di Palestin,” katanya.

Awal pagi tadi zionis bertindak menyerbu kompleks dan ruangan solat di Masjid Al-Aqsa ketika jemaah Palestin sedang sibuk melakukan solat sunat dengan aman.

Serangan itu tanpa alasan munasabah itu menyebabkan sekurang-kurangnya tujuh cedera. — AlHIjrah Online


PBB KURANGKAN BANTUAN KE KAWASAN DIKUASAI HOUTHI DI YAMAN

SANA’A: Bantuan kemanusiaan ke kawasan utara Yaman kemungkinan akan dikurangkan bulan depan susulan sekatan kumpulan pemberontak Houthi, kata pegawai Pertubuhan Bangsa-Bangsa Bersatu (PBB) semalam.

“Ancaman, intimidasi dan sekatan terhadap pekerja bantuan semakin meningkat dalam beberapa bulan kebelakangan ini di kawasan dikuasai Houthi, “kata pegawai PBB yang enggan namanya disiarkan kepada agensi berita Xinhua.

“Kami mengalami penangguhan yang lama untuk mendapatkan permit untuk mengenal pasti mereka yang memerlukan, bantuan perubatan atau memberi bekalan makanan,” katanya.

“Sebab lain adalah manipulasi kepada senarai penerima manfaat dan penolakan (Houthi) untuk membenarkan penggunaan sistem pendaftaran biometrik bagi mencegah penipuan bantuan,” katanya.

Sementara itu, Ketua Majlis Koordinasi Hal Ehwal Kemanusiaan dikendalikan Houthi, Abdulmohsen Tawoos berkata dalam kenyataan pada Ahad lalu bahawa “semua tindakan pihak berkuasa di Sana’a bertujuan untuk melindungi organisasi bantuan kemanusiaan dan pekerja mereka.”

“Kami akan berusaha untuk mengatasi semua masalah dan menyediakan semua kemudahan yang diperlukan untuk organisasi kemanusiaan,” kata Tawoos dalam kenyataan itu, yang dilaporkan agensi berita Saba yang dikuasai Houthi.

Yaman dibelenggu perang saudara sejak akhir 2014, apabila Houthi yang disokong Iran menguasai sebahagian besar utara negara itu dan memaksa Kerajaan Yaman pimpinan Presiden Abd-Rabbu Mansour Hadi yang disokong Arab Saudi, keluar dari Sana’a.

Puluhan ribu orang terbunuh, tiga juta rakyat Yaman pula melarikan diri dan negara itu kini di ambang kebuluran akibat perang saudara. — Terjemahan AlHijrah Online


GERAN KHAS PRIHATIN MASIH BERBAKI, AKAN DISALURKAN KEPADA LEBIH RAMAI PKS

KUALA LUMPUR: Pelanjutan bantuan Geran Khas Prihatin (GKP) sedang dikaji bagi membantu lebih banyak Perusahaan Kecil dan Sederhana (PKS) mikro.

Menteri Kewangan, Datuk Seri Tengku Zafrul Abdul Aziz berkata, peruntukan kerajaan bagi pelaksanaan GKP tersebut masih boleh diteruskan.

“Geran Khas Prihatin peruntukannya sebanyak RM2.1 bilion. Setakat ni 545 ribu pengusaha IKS telah mendapat manfaat ini. Sebenarnya peruntukan ini untuk 700 ribu penerima. Oleh itu memang kita boleh kaji semula,” katanya.

Tambahnya, tumpuan perlu diberikan kepada lebih ramai pengusaha yang terjejas.

Beliau berkata demikian ketika menjawab soalan tambahan oleh ahli parlimen Bagan, Lim Guan Eng berhubung pelanjutan GKP memandangkan ramai golongan sasar tidak dapat menerima bantuan tersebut di Dewan Rakyat hari ini.

GKP adalah bantuan kewangan secara one-off berjumlah RM3,000 kepada pengusaha PKS mikro yang berkelayakan bagi meringankan beban kewangan perniagaan mereka. –AlHijrah Online / Abdul Hakim Hassan


PERARAKAN REPLIKA BERSENJATA TIMBULKAN KEGUSARAN AWAM – SAIFUDDIN

PUTRAJAYA: Perarakan replika bersenjata dalam suatu himpunan anjuran sebuah parti politik di Setiu, Terengganu pada Jumaat lepas telah menimbulkan suatu kegusaran awam kepada masyarakat, kata Menteri Dalam Negeri Datuk Seri Saifuddin Nasution Ismail.

Beliau yang memandang serius acara itu berkata perarakan berkenaan menimbulkan kegusaran awam terutama ketika suhu politik di beberapa negeri yang bakal berdepan dengan pilihan raya negeri (PRN) dilihat semakin memuncak.

“Umum mengetahui bahawa negara sedang berhadapan dengan cabaran suasana politik 3R (race, religion, royalty) yang masih belum reda sejak Pilihan Raya Umum ke-15 lepas.

“Ini menuntut semua pihak agar menjadi lebih sensitif dan bertanggungjawab terhadap sebarang elemen yang boleh ‘memanaskan’ keadaan,” katanya dalam kenyataan hari ini.

Sebelum ini video serta gambar perarakan menggunakan replika pedang, lembing dan perisai yang dipercayai dianjurkan di sebuah kawasan resort di Setiu, Terengganu pada Jumaat lepas itu menjadi tular di media sosial.

Saifuddin Nasution  berkata apa jua tindakan yang mempamerkan serta meluahkan semangat dengan diselangi apa-apa simbol berupa senjata atau ‘military’ amatlah tidak wajar dan tentunya akan mengundang keresahan awam.

“Insiden ini kemudian disiar dalam bentuk ‘video clip’ dengan latar belakang nasyid dalam bahasa Arab yang jelas menekankan tema peperangan. Ini mengundang pertanyaan adakah perarakan ini bermaksud menyuntik semangat perang,” katanya.

Sehubungan itu, Saifuddin Nasution memberi amaran kepada semua pihak agar menghentikan apa jua perbuatan yang berpotensi menimbulkan huru hara kepada rakyat dan negara.

“Tindakan tegas akan diambil kepada sebarang elemen yang mengancam ketenteraman, keharmonian dan keselamatan rakyat.

“Malaysia sebuah negara demokrasi yang memberikan hak kepada rakyat untuk membuat pilihan dan keputusan, namun ia sama sekali tidak boleh melanggar garis yang menggugat kerukunan negara,” katanya.

Beliau berkata segala pendapat atau pandangan mestilah diuruskan dengan cermat dan disalurkan melalui ruang demokrasi yang ada, bukan melalui tindakan bersifat provokatif.

Ketua Polis Terengganu Datuk Rohaimi Md Isa sebelum ini dilaporkan berkata pihaknya akan menyiasat program perarakan membabitkan sebuah parti politik itu bagi mengenal pasti kesalahan yang dilakukan dan mengambil tindakan sewajarnya.

Menurutnya siasatan awal mendapati perarakan itu merupakan antara acara yang dipertandingkan pada program berkenaan iaitu reka cipta bertemakan pakaian, senjata dan warisan Islam.–AlHijrah Online


KOMANDER KANAN JIP TERBUNUH DALAM SERANGAN UDARA ISRAEL DI GAZA – BRIGED AL-QUDS

MOSCOW: Komander Kanan Jihad Islam Palestin (JIP) Khaled Mansour disahkan terbunuh dalam serangan udara Israel di Semenanjung Gaza, menurut sayap kumpulan bersenjata, Briged Al-Quds pada Ahad.

Sebelum ini, Pasukan Pertahanan Israel (IDF) mengesahkan bahawa seorang komander kanan Jihad Islam di utara Gaza, Tayseer Jabari, terbunuh dalam serangan udara Israel pada Jumaat.

Mansour, terbunuh dalam serangan udara Israel yang mensasarkan bandar Rafah pada malam Sabtu, lapor Sputnik.

IDF melancarkan operasi yang digelar Breaking Dawn terhadap gerakan Jihad Islam Palestin di Semenanjung Gaza pada Jumaat.

Selepas Jabari terbunuh dalam serangan itu, ketua Jihad Islam, Ziyad Nakhalah mengancam untuk bertindak balas dengan melancarkan serangan peluru berpandu ke atas Tel Aviv.

Israel menangkis serangan peluru berpandu dan melancarkan serangan baharu ke atas Semenanjung Gaza.

Kementerian Kesihatan Palestin memaklumkan pada Sabtu sekurang-kurangnya 24 orang terbunuh manakala 215 lagi cedera akibat operasi Breaking Dawn oleh Israel.

Khaled al-Batsh, ketua biro politik Jihad Islam, memberitahu media pada Sabtu bahawa Jihad Islam tidak mempunyai pilihan lain selain mempertahankan dirinya dan rakyat Palestin daripada ancaman Israel.

Menteri Pertahanan Israel Benny Gantz, selepas membuat penilaian mengenai situasi semasa di sekitar Semenanjung Gaza, dengan penglibatan ketua-ketua agensi penguatkuasaan undang-undang, mengarahkan tenteranya meneruskan operasi Breaking Dawn pada Sabtu.

Pejabat media IDF memberitahu Sputnik bahawa tentera Israel sedang bersiap sedia untuk melaksanakan operasi Breaking Dawn di Semenanjung Gaza selama seminggu.–AlHijrah Online


RUMAH, KEDAI MAKAN ROSAK DILANDA RIBUT DI BESUT

JERTIH: Lebih 60 premis termasuk kediaman dan kedai makan di sekitar Jertih dan Hulu Besut dekat sini, mengalami kerosakan akibat dilanda ribut dalam kejadian petang semalam.

Dalam kejadian kira-kira 5 petang itu kebanyakan premis mengalami kerosakan pada bahagian bumbung, akibat diterbangkan angin kuat.

Seorang pemilik kedai Wan Yuslina Wan Yusof, 48, berkata kejadian berlaku dalam keadaan hujan lebat ketika dia sedang mengemas warungnya, selepas menutup operasi.

“Saya berada seorang diri di bahagian dapur kedai, tiba-tiba terdengar bunyi sesuatu di atas bumbung dapur sebelum ia terangkat diterbangkan angin, keadaan berlaku sangat pantas.

“Saya keluar menyelamatkan diri dan kedai makan yang terletak bersebelahan turut mengalami nasib sama,” katanya yang menyewa premis Majlis Daerah Besut (MDB) di bandar ini, kepada Bernama hari ini.

Sementara itu, menurut Pegawai Penyelaras Dewan Undangan Negeri (DUN) Hulu Besut Mat Daik Mohamad, lebih 50 buah rumah di beberapa kampung di kawasan Hulu Besut mengalami kerosakan dalam kejadian sama.

“Dua kampung yang paling banyak mengalami kerosakan ialah rumah di Kampung Darau dan Lepan Kejor. Kebanyakan rumah mengalami kerosakan bahagian bumbung, namun tidak ada kecederaan dilaporkan,” katanya.

Mat Daik berkata lagi, pihaknya telah turun padang meninjau kerosakkan rumah dan kedai terlibat dan kerajaan negeri akan mengambil tindakan susulan untuk membaiki kerosakan premis tersebut.

Katanya, kejadian semalam adalah kali kedua dan yang terburuk berlaku di Hulu Besut pada tahun ini, selepas kali pertama kejadian pada Julai lalu menyebabkan lebih 20 buah rumah mengalami kerosakan.–AlHijrah Online


LELAKI PATAH PINGGANG, KAKI KANAN JATUH DARI TINGKAT DUA

KOTA KINABALU: Seorang lelaki parah akibat terjatuh dari tingkat dua ke atas bumbung sebuah bangunan di Jalan Sulaman, di sini pagi tadi.

Ketua Balai Bomba dan Penyelamat (BBP) Kota Kinabalu Ordine Gilu berkata, pihaknya menerima panggilan berhubung kejadian jam 10.34 pagi.

“Sebaik tiba, terdapat seorang lelaki berusia 22 tahun terjatuh dari tingkat dua ke atas bumbung parkir di bangunan berkenaan.

“Tindakan pasukan bomba mengambil mangsa dengan menggunakan tali dan ‘Junkin Strecher’ lalu menaikkan mangsa ke tingkat satu bangunan,” katanya seperti dilapor media hari ini.

Katanya mangsa patah di bahagian pinggang serta kaki kanan itu diberi rawatan awal oleh pasukan EMRS sebelum dikejarkan ke hospital untuk rawatan lanjut.—AlHijrah Online


67 WARGA INDONESIA DITAHAN, PENEMPATAN HARAM LENGKAP DENGAN SEKOLAH DIBONGKAR

SEREMBAN: Jabatan Imigresen Negeri Sembilan menahan 67 pendatang tanpa izin dari Indonesia dalam satu operasi di sebuah penempatan haram di Nilai Spring, dekat sini awal pagi tadi.

Pengarahnya Kennith Tan Ai Kiang berkata 31 lelaki dan 36 perempuan, termasuk 36 kanak-kanak serta bayi berumur dua bulan ditahan dalam operasi pukul 1.30 pagi itu.

Beliau berkata berkata hasil risikan mendapati penempatan berkenaan memiliki kemudahan ‘sekolah’ menggunakan silibus pendidikan negara jiran, malah turut dilengkapi beberapa set generator bagi membekalkan kemudahan elektrik.

“Anggota yang terlibat dalam operasi itu perlu berjalan kaki meredah kawasan hutan sejauh 1.2 kilometer untuk sampai ke kawasan penempatan yang tidak rata dan berpaya, serta dikelilingi besi serpihan jerat dan anjing liar itu.

“Semasa serbuan dilakukan, terdapat ada warga asing cuba melarikan diri serta bertindak agresif bagi mengelak daripada ditangkap,” katanya dalam kenyataan hari ini.

Kennith berkata hasil risikan awal mendapati warga asing itu menduduki penempatan berkenaan sejak lebih dua tahun, dan semasa serbuan pihaknya turut menemukan beberapa senjata tajam seperti lembing dan parang.

“Kesemua tahanan kini ditempatkan di Depot Imigresen Lenggeng bagi siasatan lanjut. Jabatan imigresen sedang mengenal pasti sama ada penempatan di Nilai Spring itu dibina atas tanah milik persendirian atau tanah kerajaan negeri yang diteroka secara haram,” katanya.

Beliau berkata antara kesalahan yang dikesan ialah tidak memiliki tiada dokumen pengenalan diri, tinggal lebih masa, dan lain-lain kesalahan berkaitan Akta Imigresen 1959/63, Akta Pasport 1966 dan Peraturan-Peraturan Imigresen 1963. — AlHijrah Online


GANGGUAN SUIS JEJAS JADUAL PERKHIDMATAN LRT LALUAN KELANA JAYA

KUALA LUMPUR: Operasi perkhidmatan Transit Aliran Ringan (LRT) Laluan Kelana Jaya sedang mengalami kelewatan disebabkan gangguan suis menyebabkan semua tren bergerak perlahan dan berhenti lebih lama di platform.

Rapid Rail Sdn Bhd dalam kenyataan memaklumkan kejadian pertama berlaku pada 4.24 petang tadi menyebabkan tren terpaksa dipandu secara manual antara Stesen KL Sentral dan Pasar Seni serta pasukan teknikal telah berada di lokasi dan kerja-kerja baik pulih selesai pada 5.20 petang.

“Gangguan kedua telah berulang antara Stesen Damai dan Dato’ Keramat pada 5.26 petang. Buat masa ini, kakitangan teknikal sedang giat menjalankan kerja-kerja baik pulih dan akan memastikan operasi kembali normal pada kadar segera,” katanya.

Bagi mengurangkan kesesakan di stesen, perkhidmatan bas perantara percuma disediakan antara Stesen KLCC, Ampang Park, Damai, Dato’ Keramat, Jelatek dan Setiawangsa.

Pengguna dinasihatkan merancang perjalanan serta melayari media sosial Rapid KL untuk mendapatkan maklumat terkini berkenaan status perkhidmatan terkini. –AlHijrah Online


ISU DANA RM600 BILION: TENGKU ZAFRUL SAHKAN BELUM DIPANGGIL SPRM

KUALA LUMPUR: Menteri Perdagangan Antarabangsa dan Industri Tengku Datuk Seri Zafrul Tengku Abdul Aziz mengesahkan belum dipanggil oleh Suruhanjaya Pencegahan Rasuah Malaysia (SPRM) untuk memberi keterangan berhubung salah guna dana RM600 bilion.

Menerusi catatan di akaun Twitternya, Tengku Zafrul berkata beliau akan memberi kerjasama penuh jika dihubungi oleh pihak SPRM.

“Tiada apa yang nak disorokkan. Setakat ini, SPRM belum menghubungi saya. Sekiranya dihubungi, saya akan beri kerjasama penuh,” katanya.

Beberapa media tempatan melaporkan bahawa SPRM akan memanggil bekas Perdana Menteri Tan Sri Muhyiddin Yassin, bekas Menteri Kesihatan Khairy Jamaluddin dan Tengku Zafrul untuk memberi keterangan mengenai salah guna dana RM600 bilion itu.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik COVID-19 itu pernah dibangkitkan oleh bekas Ketua Menteri Melaka Adly Zahari pada 15 Nov lepas.

Pada 6 Dis lepas, Ketua Pesuruhjaya SPRM Tan Sri Azam Baki, ketika dihubungi Bernama mengesahkan pihaknya telah membuka kertas siasatan berhubung isu dana RM600 bilion yang didakwa diseleweng kerajaan terdahulu.

Pada hari sama, Perdana Menteri Datuk Seri Anwar Ibrahim mengingatkan Muhyiddin supaya tidak mencabar kerajaan berhubung isu dana RM600 bilion yang didakwa diseleweng kerajaan di bawah pentadbiran Pengerusi Perikatan Nasional (PN) itu sebelum ini.

Sehari sebelum itu, Muhyiddin pada sidang media selepas menyampaikan ceramah Grand Finale PN sempena Pilihan Raya Umum ke-15 (PRU-15) Parlimen Padang Serai mahu Anwar menyiasat isu berkaitan dana itu dengan betul dan mendapatkan data sebenar sebelum mengeluarkan sebarang kenyataan.–AlHijrah Online


BRAZIL TIDAK AKAN PINDAH KEDUTAAN KE AL-QUDS

BAITULMAQDIS, 4 JANUARI 2019 – Dalam salah satu temuramah yang diadakan Rabu lepas bersama Aruts Sheva, Pakar Pengajian Amerika Latin dari Jabatan Hubungan Antarabangsa  di Hebrew University of Al-Quds, Profesor Arie Kacowicz meramalkan Presiden Brazil, Jair Bolsonaro tidak akan memindahkan kedutaan besar negara tersebut ke Baitulmaqdis.

Terdahulu, Bolsanaro telah mengumumkan dalam salah satu janjipilihanrayanya bahawa beliau akan memindahkan kedutaan negara tersebut  ke Baitulmaqdis sebaik sahaja pilihanrayaselesai .

Walaupun idea tersebut dialu-alukan oleh Israel tetapi telahmendapat kritikan daripada kebanyakan pemimpin negara arab dan mendesak beliau supayamembatalkan tindakan tersebut.

Menurut Arie Kacowicz, Bolsonaro dilihat terburu-buru dalam membuat pengumuman tersebut sedangkan Brazil diketahui umum memiliki hubungan istimewa dengan semua negara termasuk negara – negara arab dan Iran. Tambahan pula Brazil antara negara amerika Latin yang terawal mengiktiraf negara Palestin dan memiliki hubungan akrab dengan Palestin mahu pun Israel. – AL-QUDS FOUNDATION MALAYSIA


ASHRAF SINCLAIR MENINGGAL DUNIA

Pelakon, Ashraf Sinclair, 40, dilaporkan meninggal dunia akibat serangan jantung, menurut portal berita Kompas.com.

Suami kepada penyanyi dan pelakon terkenal Indonesia, Bunga Citra Lestari (BCL) itu disahkan menghembuskan nafas terakhir hari ini melalui pesanan WhatsApp oleh pengurus BCL kepada portal berita itu.

“Iya (benar meninggal),” kata Doddy kepada Kompas mengesahkan Allahyarham meninggal akibat serangan jantung.

Ashraf atau nama sebenarnya Ashraf Daniel Mohd Sinclair dilahirkan di London pada 8 September 1979.

Allahyarham berkahwin dengan BCL pada 8 November 2008. — AlHijrah Online


SIAR AZAN MAGHRIB AWAL 4 MINIT, PENYAMPAI RADIO MOHON MAAF

TAWAU: Seorang penyampai stesen radio tempatan di Tawau tampil memohon maaf atas kesilapannya menyiarkan azan maghrib empat minit lebih awal, semalam.

Dalam satu hantaran di Facebook Mohd Safwan, beliau menjelaskan bahawa berlakunya kesilapan teknikal hingga menyebabkan azan maghrib disiarkan dua kali iaitu pada 6.16 petang dan 6.20 petang.

“Saya, penyampai yang bertugas petang ini dalam Syoknya Hujung Minggu telah melakukan kesilapan teknikal yang mana azan maghrib disiarkan dua kali, iaitu sekitar 6.16 petang dan yang kedua 6.20 petang.

“Azan yang sepatutnya disiarkan pada 6.20 telah dikumandangkan lebih awal dari waktunya, menyebabkan ramai daripada warga Tawau secara tidak sengaja telah berbuka puasa awal dari waktu,” katanya.

Jelasnya, kesilapan yang berlaku itu adalah berpunca daripada dirinya sendiri dan bukannya daripada pihak radio tempatan berkenaan.

Sebelum ini bekas Mufti Wilayah Persekutuan Datuk Dr Zulkifli Mohamad Al-Bakri pernah menyatakan hukum bagi mereka yang berbuka puasa lebih awal dari waktu sebenar akibat kesilapan laungan azan tersebut.


KOMPLEKS RAWATAN HARIAN HTAR KEMBALI BEROPERASI ISNIN INI

KLANG: Kompleks Rawatan Harian (ACC) Hospital Tengku Ampuan Rahimah (HTAR), di sini, akan kembali beroperasi pada Isnin ini.

Sebelum ini, ACC telah dijadikan wad sementara bagi menempatkan pesakit COVID-19.

Pengarah HTAR, Dr Zulkarnain Mohd Rawi berkata, ACC akan dibuka secara berperingkat dan mungkin sepenuhnya jika trend kemasukan pesakit COVID-19 berkurangan dan menurun.

“Kita sedang mengatur supaya klinik ini dapat berfungsi seperti sebagaimana sebelum COVID-19 dulu,” katanya.

Proses sanitasi dan dekontaminasi ACC telah dijalankan di HTAR selama dua hari bermula semalam oleh pasukan Bomba dan Penyelamat Seri Andalas dan Pelabuhan Klang serta Pasukan Khas Bahan Kimia Berbahaya (Hazmat) Shah Alam.—AlHijrah Online


ORANG RAMAI SOKONG KELONGGARAN MAJLIS PERKAHWINAN

KUALA LUMPUR: Orang ramai mengalu-alukan kebenaran oleh kerajaan dalam penganjuran majlis perkahwinan dalam masa terdekat.

Tinjauan AlHijrah Online mendapati, rata-rata mereka sedia maklum dengan kepentingan pematuhan prosedur operasi standard (SOP) yang diperlukan ketika penganjuran sesebuah majlis keramaian, sama ada sebagai tuan rumah mahu pun tetamu.

“Buat ketetapan dengan mengehadkan bilangan pengunjung pada majlis perkahwinan. Pada masa sama, perlu patuh SOP yang ditetapkan kerajaan,” jelas salah seorang orang awam, Mohd Hafi Mohd Shah.

“Proses nikah lazimnya tidak memerlukan kehadiran yang ramai. Cukup sekadar dibuat di tempat yang tertutup. Manakala kenduri kahwin pula boleh ditangguh atau buat di tempat yang lebih luas dan lapang,” katanya.

Sementara itu, ada juga orang awam yang ditemui, menyuarakan kebimbangan jika penganjuran sesebuah majlis perkahwinan itu, mencetus penularan virus COVID-19 atau kluster majlis perkahwinan.

“Perlu penelitian supaya setiap SOP dipatuhi oleh tuan rumah dan tetamu undangan. Saya tak mahu kalau tetamu datang ke majlis perkahwinan saya, dan ia menjadi asbab penularan dan wujud kluster baharu,” kata Muhd Helmi Ahmad Zaki.

Sementara itu, bagi Nuraini Noor Azli, beliau mahu sebarang keputusan kerajaan dipatuhi, malah beliau sendiri akan akur dengan apa yang ditetapkan kerajaan jika memilih untuk berkahwin dalam masa terdekat.

“Majlis saya nanti dijangka 1,500 yang akan hadir. Namun disebabkan PKP, kemungkinan besar kami akan hadkan kehadiran tetamu. Apa pun, ia bergantung kepada kelulusan kerajaan dalam membuat ketetapan mengenai SOP majlis perkahwinan,” jelasnya.

Mesyuarat Khas Majlis Keselamatan Negara (MKN) petang ini membincangkan secara terperinci tentang kebenaran menganjurkan majlis perkahwinan, manakala ketetapan mengenainya diumumkan esok. AlHijrah Online / Zamir Akmal Zambri


PILIHAN RAYA AZERBAJIAN BERMULA, WANITA 126 TAHUN ANTARA YANG MENGUNDI

BAKU: Pilihan raya parlimen Azerbaijan yang bermula hari ini (9 Feb), menyaksikan seramai 5.3 juta pengundi berdaftar menunaikan tanggungjawab masing-masing termasuk seorang wanita berusia 126 tahun yang menjadi pengundi tertua.

Daripada keseluruhan jumlah pengundi berdaftar 50 peratus terdiri mereka berumur 40 tahun ke bawah.

Pengundian bermula 8 pagi dan ditutup 7 malam (waktu tempatan) dengan sebanyak 5,573 pusat mengundi dibuka.

Sebanyak 19 parti politik termasuk Parti Baharu Azerbaijan (YAP) pimpinan Presiden Ilham Aliyev, bertanding untuk merebut 125 kerusi Dewan Undangan Negeri (Majlis Milli) membabitkan seramai 1,325 calon.

Ketua Suruhanjaya Pilihan Raya Pusat (CEC) Azerbaijan  Mazahir Panahov pada sidang media yang turut disertai wartawan asing, berkata pihak CEC sudah bersiap sedia untuk mengadakan pilihan raya.

Katanya, apa yang menarik pada pilihan raya kali ini ialah lebih 90 peratus calon yang bertanding merupakan siswazah universiti.

Sementara itu pengundi tertua, Allahverdiyeva Samargan sebelum ini pernah mengundi pada pilihan raya presiden 2018.

“Dilahirkan pada 1894, beliau tinggal di wilayah Barda di Azerbaijan. Wanita berusia 126 tahun itu telah menyaksikan pilihan raya untuk tempoh tiga abad,” kata Panahov.

Pengundi lelaki tertua pula Ahmadov Shahverdi berusia 108 tahun.

Panahov berkata 6,189 orang merupakan pengundi kali pertama dan umur layak mengundi ialah 18 tahun ke atas.

Selain itu, kira-kira 79 peratus calon terdiri lelaki dan 21 peratus wanita.

Pilihan raya kali ini sangat telus kerana mengundang seramai 89,676 pemerhati tempatan dan 883 pemerhati antarabangsa, kamera web turut dipasang di 1,000 stesen mengundi. Seramai 199 wakil media tempatan dan asing dibenarkan membuat liputan.

Pada pilihan raya parlimen 2015, parti YAP pimpinan Presiden Ilham Aliyev memenangi 69 daripada 125 kerusi.

Selepas memperoleh kemerdekaan dari Rusia pada 1918 dan sebelum penggabungannya ke Kesatuan Soviet pada 1920, Azerbaijan mendapat penghargaan sebagai negara demokratik pertama di dunia Islam. Pada Oktober 1991, Azerbaijan mengisytiharkan kemerdekaannya dari Kesatuan Soviet. — BERNAMA


BONGKAH AIS RETAK, TERPISAH DI ANTARTIKA

WASHINGTON: Lebih dari 1,550 kilometer persegi bongkah ais retak dan terpisah di Antartika sejak akhir-akhir ini.

Menurut AFP, saintis mendakwa peristiwa itu adalah sebahagian daripada kitaran biasa dan tidak ada kaitan dengan perubahan iklim.

Berdasarkan pemerhatian daripada satelit Eropah dan Amerika, ikon ais digelar D28, terpisah dari rak ais Amery antara 24 dan 25 September lalu.

Menurut Program Copernicus Eropah, bongkah ais itu berukuran 1,582 kilometer persegi.

Ahli kaji glasier dari Amerika Syarikat, Helen Amanda Fricker mendapati ia adalah setebal kira-kira 210 meter dan mengandungi 315 bilion tan ais.

Sementara itu, Profesor di Institut Oseanografi Scripps di University of California, Fricker pula berkata, rak ais harus kehilangan jisim kerana ia perlu mengekalkan saiz yang sama.

Pertambahan jisim tersebut diperoleh daripada salji yang turun di benua dan glasier yang bergerak perlahan ke arah pantai.

Di sebelah timur Antartika, D28 berpisah dengan cepat akibat pemanasan menyebabkan perubahan iklim.

“Adalah sangat penting supaya orang ramai tidak keliru dan menganggap keadaan ini berlaku kerana perubahan iklim,” kata Fricker.

Dua tahun lalu, sebuah aisberg yang saiznya tiga kali lebih besar dan terpisah di Antartika turut mencetuskan panik pada masa itu.

“Dalam masa yang sama, kami juga tidak mahu orang ramai beranggapan bahawa perubahan iklim tidak berlaku,” jelas Fricker. — Agensi


MANGSA BANJIR DI PERAK MENINGKAT PAGI TADI

IPOH: Jumlah mangsa banjir kilat di Perak meningkat pagi tadi dengan 129 mangsa daripada 48 keluarga ditempatkan di tiga pusat pemindahan sementara (PPS) iaitu di daerah Taiping, Selama dan Batang Padang.

Sekretariat Jawatankuasa Pengurusan Bencana Negeri (JPBN) Perak dalam kenyataan memaklumkan dua PPS baru dibuka pagi ini iaitu Sekolah Kebangsaan Sungai Jernih, Selama yang menempatkan 34 mangsa daripada 14 keluarga manakala seramai 38 mangsa daripada 16 keluarga ditempatkan di Balai Raya Kampung Klah, Sungkai.

Jumlah mangsa banjir di PPS Dewan Orang Ramai Kampung Simpang Halt, Taiping yang dibuka sejak semalam masih kekal dengan 57 mangsa daripada 18 keluarga.

Sementara itu, Jabatan Pengairan dan Saliran Perak memaklumkan paras air Sungai Kinta di Weir Tanjung Tualang, Sungai Bidor di Changkat Jong dan Sungai Kerian di Selama berada pada paras berjaga-jaga.

Paras air di Sungai Kinta di Weir Tanjung Tualang merekodkan bacaan 13.19 meter, Sungai Bidor di Changkat Jong pula mencatatkan bacaan 3.20 meter manakala Sungai Kerian di Selama, pada paras 11.31 meter.

Ribut diramal berlaku pada sebelah petang di beberapa daerah antaranya Larut, Matang dan Selama, Manjung, Perak Tengah, Hilir Perak dan Batang Padang manakala hujan diramalkan melanda beberapa daerah antaranya Kampar, Hulu Perak dan Kerian.

Sementara itu, Jabatan Kerja Raya (JKR) memaklumkan hanya satu lorong dibuka untuk dilalui semua kenderaan di FT077 Jalan Pengkalan Hulu-Sempadan Thailand Seksyen 5 di Hulu Perak akibat runtuhan dan pemasangan Pelan Pengurusan Trafik (TMP) yang dilaksanakan di kawasan berkenaan.

Jalan A 156 Jalan Karai-Jawang Trosor di Kuala Kangsar pula ditutup kepada semua kenderaan buat masa ini akibat tanah runtuh di kawasan itu. –AlHijrah Online


BAYI ENAM BULAN MAUT TERCAMPAK KELUAR DARI KERETA

JOHOR BAHRU: Seorang bayi perempuan berusia enam bulan maut selepas tercampak keluar dari kereta manakala enam yang lain cedera ringan selepas kenderaan yang dinaiki mereka terbabas di kilometer 161.1 Lebuhraya Utara-Selatan arah selatan di Tangkak, malam tadi.

Ketua Polis Daerah Tangkak Supt Mohd Fadhil Minhat berkata kemalangan yang berlaku pada 8.30 malam itu menyebabkan mangsa mengalami kecederaan di kepala dan maut di tempat kejadian.

Beliau berkata kenderaan Perodua Alza yang dipandu bapa mangsa berusia 28 tahun, isterinya, 28, bersama lima yang lain didapati datang dari arah Pekan Tangkak menghala ke Bukit Gambir.

“Siasatan awal mendapati kemalangan berlaku apabila kereta yang dinaiki kesemua mangsa dari arah Pekan Tangkak menghala ke Bukit Gambir itu hilang kawalan dan terbabas ke bahu jalan sebelum terbalik ke kawasan berumput.

“Bayi itu telah terpelanting keluar dan disahkan meninggal dunia manakala pemandu dan penumpang yang lain mengalami kecederaan ringan,” katanya menerusi kenyataan.

Beliau berkata bayi tersebut dibawa ke Hospital Tangkak untuk bedah siasat manakala enam individu itu pula turut menerima rawatan di hospital sama.

Mohd Fadhil berkata kes disiasat mengikut Seksyen 41 (1) Akta Pengangkutan Jalan 1987. – AlHijrah Online


‘LEBIH INDAH SEPANJANG PERBAHASAN TUTUR BAHASA DIJAGA, SALING HORMAT’

KUALA LUMPUR: Mesyuarat Khas Penggal Ketiga Parlimen ke-14 di Dewan Rakyat yang bermula sejak Isnin lalu hangat dengan pelbagai isu dibincang dan dibahaskan oleh Ahli Parlimen kerajaan dan pembangkang.

Menteri di Jabatan Perdana Menteri (Hal Ehwal Agama) Senator Datuk Dr ZUlkifli Mohamad Al-Bakri berkata beliau kagum dengan Ahli Parlimen samada kerajaan atau pembangkang yang petah berbicara dengan fakta dan data.

Ujarnya kesemua mereka dilihat membuat kajian sebelum berbahas.

“Cuma lebih indah jika sepanjang perbahasan, segala tutur bahasa dijaga dengan rapi.

“Saling hormat tanda mengasihi. Budaya ketimuran sentiasa dijunjung tinggi,” katanya dalam catatan di Facebook hari ini.

Katanya apa jua yang dibincangkan, beliau berharap moga rakyat beroleh manfaat.

Sidang khas Dewan Rakyat akan berlangsung selama lima hari dengan hari terakhir pada 2 Ogos depan.

Beberapa isu penting berkenaan Pelan Pemulihan Negara (PPN), vaksinasi dan COVID-19 telah dimasukkan dalam Aturan Urusan Mesyuarat Dewan Rakyat untuk dibincangkan. — AlHijrah Online


MENTERI KESIHATAN DIGANTUNG TUGAS SELEPAS HOSPITAL TERBAKAR

BAGHDAD: Menteri Kesihatan Iraq, Hassan al-Tamimi digantung tugas susulan tragedi kebakaran besar di Hospital Ibn al-Khatib di timur Baghdad, Sabtu lepas.

Lapor agensi Berita Xinhua, perkara tersebut disahkan Perdana Menteri Iraq, Mustafa Al-Khadimi selepas mengadakan sesi khas bagi membincangkan kejadian kebakaran hospital tersebut yang menyediakan rawatan untuk pesakit COVID-19.

Al-Khadimi turut memutuskan untuk membentuk jawatankuasa diketuai Menteri Dalam Negeri, Abdul Ghani al-Asadi bagi menyiasat kejadian kebakaran dalam tempoh lima hari, serta mengenakan tindakan kepada petugas yang cuai, dalam kenyataannya.

Berdasarkan laporan sebelum ini, kebakaran Hospital Ibn al-Khatib berpunca daripada beberapa silinder oksigen meletup sehingga mengakibatkan sekurang-kurangnya 82 orang terbunuh dan 110 cedera.

Pasukan pertahanan awam dan bomba berjaya menyelamatkan kira-kira 90 pesakit dan pekerja kesihatan yang terperangkap.—AlHijrah Online


JEMAAH UMRAH TERJEJAS PENANGGUHAN AKAN TERIMA PAMPASAN

KUALA LUMPUR: Kerajaan bersetuju untuk memberikan pampasan kepada jemaah umrah yang terjejas akibat penagguhan ibadah itu selama sebulan.

Menteri di Jabatan Perdana Menteri (Hal Ehwal Agama) Senator Idris Ahmad berkata, maklumat terperinci berkenaan tarikh dan jumlah pembayaran akan dibuat dalam masa terdekat.

“Perkara ini kita sedang uruskan dan kita telah mendapatkan senarai nama daripada Kementerian Pelancongan, Kesenian dan Kebudayaan (MOTAC) dan wang pampasan kita akan salurkan melalui Pejabat Tabung Haji berdekatan.

“Walaupun kita tidak dapat ganti semua (kos terkesan) tapi pampasan yang diberikan ini diharap dapat membantu jemaah terlibat,” katanya.

Sementara itu berhubung kebenaran semula umrah bermula 8 Februari ini, Idris berharap pihak agensi pelancongan dapat memastikan jemaah mengikut prosedur operasi standard (SOP) yang ditetapkan Arab Saudi dan Malaysia.

Beliau juga berharap tidak timbul lagi isu penipuan sijil vaksin selepas ini. – AlHijrah Online


PESARA TENTERA TIKAM MATI ISTERI DIREMAN TUJUH HARI

KANGAR: Seorang pesara tentera yang dipercayai menikam mati isterinya dengan sebilah pisau di kediaman pasangan itu di Jalan Padang Nyu, Arau, semalam, direman tujuh hari bermula hari ini.

Perintah reman dikeluarkan Majistret Mahkamah Kangar Siti Nor Hasliza Md Ali bagi membantu siasatan kes itu.

Terdahulu, suspek berusia 38 tahun yang berpakaian lokap dan bergari tiba di pekarangan mahkamah dengan kenderaan polis pada pukul 8.30 pagi.

Semalam, media melaporkan seorang lelaki ditahan kerana disyaki menikam mati isterinya, 31 tahun dengan sebilah pisau dalam kejadian pada kira-kira 6 pagi.

Ketua Polis Daerah Arau Supt Ahmad Mohsin Md Rodi berkata mayat wanita itu ditemukan di bilik tidur kediaman berkenaan dalam keadaan berlumuran darah dan ditutupi dengan selimut tebal, selepas suspek tampil menyerah diri di Ibu Pejabat Polis Kontinjen Perlis, pada kira-kira pukul 10 pagi.

Mangsa, seorang jururawat dipercayai ditikam pada bahagian dada kiri dan tikaman sedalam kira-kira dua sentimeter dikesan pada tubuhnya.

Ahmad Mohsin berkata suspek dipercayai bergaduh dengan isterinya akibat cemburu dan kes disiasat mengikut Seksyen 302 Kanun Keseksaan.–AlHijrah Online